2006R1875 — SL — 26.12.2006 — 000.004

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B UREDBA KOMISIJE (ES) št. 1875/2006 z dne 18. decembra 2006 o spremembi Uredbe (EGS) št. 2454/93 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (Besedilo velja za EGP) (UL L 360, 19.12.2006, p.64)





popravljena z:









▼B

UREDBA KOMISIJE (ES) št. 1875/2006

z dne 18. decembra 2006

o spremembi Uredbe (EGS) št. 2454/93 o določbah za izvajanje Uredbe Sveta (EGS) št. 2913/92 o carinskem zakoniku Skupnosti

(Besedilo velja za EGP)







KOMISIJA EVROPSKIH SKUPNOSTI JE – ob upoštevanju Pogodbe o ustanovitvi Evropske skupnosti, ob upoštevanju Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti ( 1 ) in zlasti člena 247 Uredbe, ob upoštevanju naslednjega: (1) Spremembe Uredbe (EGS) št. 2913/92, v nadaljnjem besedilu „zakonik“, iz Uredbe (ES) št. 648/2005 uvajajo številne ukrepe, ki zaostrujejo varnostne zahteve za blago, ki vstopa v Skupnost ali jo zapušča. Ti ukrepi naj bi pripomogli k boljšim in bolj ciljno naravnanim carinskim kontrolam, vključujejo pa analizo in elektronsko izmenjavo podatkov v zvezi s tveganjem med carinskimi organi ter med temi organi in Komisijo znotraj skupnega okvira za obvladovanje tveganja; zahtevo, da se carinskim organom za vse blago, ki vstopa v carinsko območje Skupnosti ali iz njega izstopa, posredujejo podatki pred prihodom in pred odhodom ter podelitev statusa pooblaščenega gospodarskega subjekta zanesljivim gospodarskim subjektom, ki izpolnjujejo določena merila in ki bodo upravičeni do poenostavitev, ki jih predvidevajo carinski predpisi, in/ali olajšav v zvezi s carinskimi kontrolami. (2) Da bi zagotovili učinkovito in kar najhitrejše izvajanje teh ukrepov, mora izmenjava podatkov med carinskimi organi potekati z uporabo informacijske tehnologije in računalniških mrež na podlagi skupno dogovorjenih standardov in skupnih podatkovnih nizov. (3) Glede na napredek na področju računalniških sistemov carinjenja držav članic pa tudi glede na uporabo informacijske tehnologije in računalniških mrež s strani držav članic in Komisije, je treba splošno uporabo takih sistemov razširiti tudi izven obstoječega računalniškega tranzitnega sistema, začenši z uvedbo računalniškega sistema za kontrolo izvoza. (4) Zaradi skupnega okvira za obvladovanje tveganja in vzpostavitve enake ravni carinskih kontrol v vsej Skupnosti mora analiza tveganja temeljiti na postopkih obdelave podatkov z uporabo enotnih meril. Zato se morajo podatki v zvezi s tveganjem med carinskimi organi in Komisijo izmenjevati z uporabo carinskega sistema Skupnosti za obvladovanje tveganja, skupnih prednostnih kontrolnih območij ter skupnih meril in standardov tveganja za usklajeno uporabo carinskih kontrol v posebnih primerih, vendar brez poseganja v nacionalne ali mednarodne obveznosti. (5) Gospodarski subjekti, ki izpolnjujejo pogoje za pridobitev statusa pooblaščenega gospodarskega subjekta in se tako pozitivno razlikujejo od drugih gospodarskih subjektov, morajo veljati za zanesljive partnerje v dobavni verigi. Pooblaščeni gospodarski subjekti bi morali biti upravičeni ne samo do poenostavitev carinskih predpisov, ampak tudi do olajšav v zvezi s carinskimi kontrolami, kadar izpolnjujejo določene pogoje v zvezi z varstvom in varnostjo. (6) V vseh državah članicah je treba vzpostaviti enotne pogoje in merila za izdajo, spremembo ali preklic potrdil pooblaščenega gospodarskega subjekta, ali za začasno ukinitev statusa pooblaščenega gospodarskega subjekta, pa tudi pravila o uporabi in izdaji potrdil pooblaščenega gospodarskega subjekta. Da bi zagotovili ohranjanje visoke ravni varnosti, morajo carinski organi stalno spremljati, ali pooblaščeni gospodarski subjekti izpolnjujejo ustrezne zahteve. (7) Treba je vzpostaviti in ohranjati skupni elektronski informacijski in komunikacijski sistem za shranjevanje in izmenjavo podatkov v zvezi s pooblaščenimi gospodarskimi subjekti. (8) Da se omogočijo ustrezna analiza tveganja in ustrezne kontrole, ki temeljijo na oceni tveganja, je treba določiti roke in podrobna pravila, ki bodo urejala obveznosti gospodarskih subjektov, da carinskim organom zagotovijo podatke pred prihodom in pred odhodom za vse blago, ki vstopa v carinsko območje Skupnosti ali iz njega izstopa. V skladu s podobnimi ukrepi, sprejetimi na mednarodni ravni v okviru standardov za zagotovitev in omogočanje lažje svetovne trgovine, ki jih podpira Svetovna carinska organizacija, ter v skladu z drugimi posebnimi ureditvami, ki jih določajo mednarodni sporazumi, je primerno upoštevati različna prevozna sredstva, pa tudi različne vrste blaga ali gospodarskih subjektov. (9) Da se carinskim organom omogoči učinkovito izvajanje analize tveganja, je treba podatke pred prihodom in pred odhodom predložiti elektronsko. Deklaracije ali obvestila v papirni obliki se lahko dovolijo le v določenih izjemnih okoliščinah. (10) Podatki, ki naj se zahtevajo v vstopnih in izstopnih skupnih deklaracijah, morajo biti usklajeni, da se zagotovi skupna osnova za analizo tveganja v vsej Skupnosti in da se omogoči učinkovita izmenjava podatkov med carinskimi organi. Čeprav je treba v ta namen upoštevati vrsto prevoza blaga in status pooblaščenega gospodarskega subjekta, varstveni in varnostni ukrepi ne smejo biti ogroženi. Četudi je lahko oprostitev zahteve po skupni deklaraciji upravičena za blago, preneseno na podlagi pravil Svetovne poštne zveze, je v obojestransko korist, zaradi posebnih okoliščin tega prometa,treba določiti tehnični okvir za predložitev podatkov o tem prometu carinskim organom v elektronski obliki. (11) V primeru pozitivne analize tveganja bi se morala v vsej Skupnosti uporabiti enaka raven preventivnih kontrol. V tem okviru je treba o tem obvestiti trgovca ali prevoznika. (12) Pravila, ki urejajo predložitev in začasno hrambo blaga, ki vstopa na carinsko območje Skupnosti, morajo vključevati spremembe zahtev glede podatkov. (13) V skladu s tem je v primerih, ko se carinska deklaracija uporablja kot vstopna ali izstopna skupna deklaracija, primerna tudi prilagoditev splošnih pravil v zvezi z načinom, časom in krajem vložitve carinske deklaracije za predložitev blaga v carinski postopek. (14) Da se za namene varstva in varnosti ter carinskih kontrol omogoči učinkovitejša kontrola izvoznega postopka in pasivnega oplemenitenja, pa tudi ponovnega izvoza, morajo carinski organi sedanji postopek, ki temelji na papirnih dokumentih, zamenjati z elektronsko izmenjavo podatkov med carinskim uradom izvoza in carinskim uradom izstopa. (15) Računalniški sistem za kontrolo izvoza bi moral v prehodnem obdobju delovati vzporedno z izvoznim postopkom, ki temelji na papirnih dokumentih. Izvozni postopek, ki temelji na papirnih dokumentih, se mora uporabljati tudi kot zasilna možnost v primeru napake elektronskega sistema, in sicer tako v prehodnem obdobju kot tudi po njem. Pri izmenjavi podatkov o izvozu med carinskimi organi v okviru računalniškega sistema za kontrolo uvoza se morajo uporabljati posebne določbe. Da se zagotovi pravilno delovanje tega sistema, je treba spremeniti tudi obstoječe določbe o izvoznem postopku, ki temelji na papirnih dokumentih. (16) Da bi se ohranile poenostavitve, ki so mogoče v okviru izvoznih pravil, vendar brez vpliva na olajšave, ki jih gospodarskim subjektom nudi računalniški sistem za kontrolo izvoza, je treba izvoznikom omogočiti izbiro za uporabo določb v zvezi z blagom, ki zapušča carinsko območje Skupnosti na podlagi enotne prevozne pogodbe. (17) Določbe v zvezi s podelitvijo statusa pooblaščenega gospodarskega subjekta bi se morale začeti uporabljati od 1. januarja 2008, da se državam članicam zagotovi dovolj časa za vzpostavitev potrebnih upravnih struktur. (18) Da pa se državam članicam in gospodarskim subjektom zagotovi dovolj časa za prilagoditev elektronskih sistemov, se začnejo določbe iz te uredbe, ki se nanašajo na opredelitev zahtev glede podatkov in elektronsko predložitev podatkov pred prihodom in pred odhodom, uporabljati od 1. julija 2009. (19) Uredbo Komisije (EGS) št. 2454/93 ( 2 ) je zato treba ustrezno spremeniti. (20) Ukrepi, predvideni v tej uredbi, so v skladu z mnenjem Odbora za carinski zakonik – ob upoštevanju naslednjega: SPREJELA NASLEDNJO UREDBO:







Člen 1

Uredba (EGS) št. 2454/93 se spremeni:

1. V členu 1 se doda naslednja točka: „12. gospodarski subjekt: oseba, ki je v okviru svojega poslovanja udeležena v dejavnostih, ki jih ureja carinska zakonodaja.“

2. V naslov I dela I se dodata poglavji 4 in 5: „POGLAVJE 4 Izmenjava podatkov med carinskimi organi z uporabo informacijske tehnologije in računalniških mrež Člen 4d 1. Kadar so države članice v sodelovanju s Komisijo razvile elektronske sisteme za izmenjavo podatkov o carinskem postopku ali gospodarskih subjektih, carinski organi te sisteme uporabljajo za izmenjavo informacij med zadevnimi carinskimi uradi, brez poseganja v kakršne koli posebne okoliščine in določbe zadevnega postopka, ki se po potrebi smiselno uporabljajo. 2. Kadar so carinski uradi, ki sodelujejo v postopku, v različnih državah članicah, so sporočila za izmenjavo podatkov skladna s strukturo in podrobnostmi, ki jih določijo carinski organi z medsebojnim dogovorom. Člen 4e 1. Poleg pogojev iz člena 4a(2) carinski organi vzpostavijo in ohranjajo ustrezne varnostne ureditve za učinkovito, zanesljivo in varno delovanje različnih sistemov. 2. Da se zagotovi raven varnosti sistema iz odstavka 1, se zabeleži vsak vnos, sprememba in izbris podatkov, pri čemer se navedejo razlogi za postopek, točen čas in oseba, ki je postopek izvedla. Originalni podatki in kakršni koli podatki, ki se tako obdelajo, se hranijo najmanj tri koledarska leta po poteku leta, na katero se nanašajo, razen če je določeno drugače. 3. Carinski organi redno spremljajo varnost. 4. Zadevni carinski organi drug drugega in po potrebi zadevni gospodarski subjekt obveščajo o vseh sumih kršitve varnosti.



POGLAVJE 5 Obvladovanje tveganja Člen 4f 1. Carinski organi izvajajo obvladovanje tveganja, da se razlikuje med ravnmi tveganja v zvezi z blagom, ki je predmet carinske kontrole ali nadzora, ter da se določi, ali bo blago predmet posebne carinske kontrole in če bo, kje. 2. Ravni tveganja se določijo na podlagi ocene verjetnosti pojava dogodka povezanega s tveganjem in njegovega učinka, če bi do njega res prišlo. Podlaga za izbor pošiljk ali deklaracij, ki bodo pod carinsko kontrolo, vključuje element naključja. Člen 4g 1. Obvladovanje tveganja na ravni Skupnosti iz člena 13(2) zakonika se izvaja v skladu s skupnim elektronskim okvirom za obvladovanje tveganja, ki ga sestavljajo naslednji elementi: (a) carinski sistem Skupnosti za obvladovanje tveganja za izvajanje obvladovanja tveganja, ki se uporablja za izmenjavo podatkov v zvezi s tveganjem, ki bi lahko izboljšali carinske kontrole, med carinskimi organi držav članic in Komisijo; (b) skupna prednostna kontrolna območja; (c) skupna merila in standardi tveganja za usklajeno izvajanje carinskih kontrol v posebnih primerih. 2. Carinski organi si z uporabo sistema iz točke (a) odstavka 1 izmenjajo podatke v zvezi s tveganjem v naslednjih primerih: (a) carinski organ oceni, da je tveganje veliko in da zahteva carinsko kontrolo, poleg tega pa rezultati kontrole kažejo, da se je zgodil dogodek iz člena 4(25) zakonika; (b) rezultati kontrole ne kažejo, da se je zgodil dogodek iz člena 4(25) zakonika, vendar zadevni carinski organ meni, da je tveganje drugje v Skupnosti veliko. Člen 4h 1. Skupna prednostna kontrolna območja vključujejo posebne carinsko dovoljene rabe ali uporabe, vrste blaga, prometne poti, načine prevoza ali gospodarske subjekte, za katere bodo v določenem obdobju veljale višje ravni analize tveganja in carinskih kontrol. 2. Uporaba skupnih prednostnih kontrolnih območij temelji na skupnem pristopu k analizi tveganja in na skupnih merilih in standardih tveganja za izbor blaga ali gospodarskih subjektov za kontrolo, da se zagotovijo enake ravni carinskih kontrol. 3. Carinske kontrole, ki se izvajajo na skupnih prednostnih kontrolnih območjih, ne vplivajo na druge kontrole, ki jih carinski organi izvajajo sicer. Člen 4i 1. Skupna merila in standardi tveganja iz člena 4g(1)(c) vključujejo naslednje elemente: (a) opis tveganja; (b) dejavnike ali kazalnike tveganja, ki naj se uporabljajo za izbor blaga ali gospodarskih subjektov za carinsko kontrolo; (c) vrsto carinskih kontrol, ki naj jih izvajajo carinski organi; (d) trajanje uporabe carinskih kontrol iz točke (c). Informacije, ki se pridobijo ob uporabi elementov iz prvega pododstavka, se posredujejo prek carinskega sistema Skupnosti za obvladovanje tveganja iz člena 4g(1)(a). Carinski organi jih uporabljajo v svojih sistemih za obvladovanje tveganja. 2. Carinski organi Komisiji sporočijo rezultate carinskih kontrol, izvedenih v skladu z odstavkom 1. Člen 4j Pri vzpostavitvi skupnih prednostnih kontrolnih območij in uporabi skupnih meril in standardov tveganja se upoštevajo naslednji elementi: (a) sorazmernost tveganju; (b) nujnost potrebnega izvajanja kontrol; (c) verjetni učinki na trgovske tokove, posamezne države članice in vire povezane z kontrolo.“

3. V del I se vstavi naslednji naslov IIA: „NASLOV IIA POOBLAŠČENI GOSPODARSKI SUBJEKTI



POGLAVJE 1 Postopek izdaje potrdil



Oddelek 1 Splošne določbe Člen 14a 1. Brez poseganja v siceršnje poenostavitve iz carinskih predpisov lahko carinski organi po vložitvi zahtevka gospodarskega subjekta in v skladu s členom 5a zakonika izdajajo naslednja potrdila pooblaščenega gospodarskega subjekta (v nadaljnjem besedilu ‚potrdila AEO‘): (a) potrdilo AEO – carinske poenostavitve za gospodarske subjekte, ki zaprosijo za ugodnosti zaradi poenostavitev iz carinskih predpisov in ki izpolnjujejo pogoje iz členov 14h, 14i in 14j; (b) potrdilo AEO – varstvo in varnost v zvezi z gospodarskimi subjekti, ki zaprosijo za ugodnosti zaradi olajšav pri carinskih kontrolah v zvezi z varstvom in varnostjo pri vnosu blaga na carinsko območje Skupnosti ali iznosu blaga iz carinskega območja Skupnosti in ki izpolnjujejo pogoje iz členov od 14h do 14k; (c) potrdilo AEO – carinske poenostavitve/varstvo in varnost v zvezi z gospodarskimi subjekti, ki zaprosijo za ugodnosti zaradi poenostavitev iz točke (a) in olajšav iz točke (b) ter izpolnjujejo pogoje iz členov od 14h do 14k. 2. Carinski organi primerno upoštevajo posebne značilnosti gospodarskih subjektov, zlasti malih in srednje velikih podjetij. Člen 14b 1. Če imetnik potrdila AEO iz točke (a) ali (c) člena 14a(1) zaprosi za eno ali več dovoljenj iz členov 260, 263, 269, 272, 276, 277, 282, 283, 313a, 313b, 324a, 324e, 372, 454a in 912g, carinski organi tistih pogojev, ki so bili preverjeni že ob izdaji potrdila AEO, ne preverijo ponovno. 2. Kadar imetnik potrdila AEO iz točke (b) ali (c) člena 14a(1) vloži vstopno skupno deklaracijo, lahko pristojni carinski urad pooblaščeni gospodarski subjekt še pred prihodom blaga na carinsko območje Skupnosti obvesti o tem, da je bila na podlagi analize tveganja glede varstva in varnosti pošiljka izbrana za nadaljnji fizični pregled. Do tega obvestila pride le, če ne ogroža pregleda, ki naj bi se izvedel. Vendar lahko države članice pred vnosom blaga na carinsko območje Skupnosti izvedejo fizični pregled tudi, kadar pooblaščeni gospodarski subjekt o izboru pošiljk za takšno kontrolo ni bil obveščen. Ko blago zapušča carinsko območje Skupnosti, se smiselno uporabljata prvi in drugi pododstavek. 3. Imetniki potrdila AEO iz točke (b) ali (c) člena 14a(1), ki uvažajo ali izvažajo blago, lahko vložijo vstopno in izstopno skupno deklaracijo, ki vsebujeta krajše podatkovne zahteve iz oddelka 2.5 Priloge 30A. Prevozniki, špediterji ali carinski zastopniki, ki so imetniki potrdil AEO iz točke (b) ali (c) člena 14a(1) in sodelujejo pri uvozu ali izvozu blaga v imenu imetnikov potrdila AEO iz točke (b) ali (c) člena 14a(1), lahko prav tako vložijo vstopno ali izstopno skupno deklaracijo, ki vsebuje krajše podatkovne zahteve iz oddelka 2.5 priloge 30A. Od imetnikov potrdila AEO, ki so upravičeni do uporabe krajših podatkovnih zahtev, se lahko zahteva, da predložijo dodatne podatke, da se zagotovi primerno delovanje sistemov glede vzajemnega priznavanja AEO potrdil in ukrepov v zvezi z varnostjo, določenih v mednarodnih pogodbah s tretjimi državami. 4. Pri imetnikih potrdil AEO se fizični pregledi in pregledi dokumentov izvajajo bolj poredko kot pri ostalih gospodarskih subjektih. Carinski organi se lahko odločijo drugače z namenom, da se upoštevajo posebna nevarnost ali obveze glede kontrol iz druge zakonodaje Skupnosti. Kadar pristojni carinski urad po analizi tveganja pošiljko, vključeno v vstopno ali izstopno skupno deklaracijo ali v carinsko deklaracijo, ki jo vloži pooblaščeni gospodarski subjekt, vseeno določi za nadaljnji pregled, potrebno kontrolo izvede kot prednostno nalogo. Če pooblaščeni gospodarski subjekt tako zahteva in če se zadevni carinski organ strinja, se lahko ta kontrola izvede na drugem mestu in ne na mestu zadevnega carinskega urada. 5. Ugodnosti iz odstavkov od 1 do 4 veljajo za gospodarski subjekt, če predloži potrebne številke potrdila AEO.



Oddelek 2 Zahtevek za izdajo potrdila AEO Člen 14c 1. Zahtevek za izdajo potrdila AEO je lahko na papirju ali v elektronski obliki v skladu z vzorcem iz Priloge 1C. 2. Če carinski organ ugotovi, da ta ne vsebuje vseh zahtevanih podrobnosti, od gospodarskega subjekta, v 30-ih koledarskih dnevih od prejema zahtevka, zahteva, da predloži potrebne podatke, in to zahtevo tudi utemelji. Roki iz členov 14l(1) in 14o(2) začnejo teči na dan, ko je carinski organ prejel vse informacije, ki so potrebne za sprejetje zahtevka. Carinski organi gospodarski subjekt obvestijo, da je bil zahtevek sprejet, ter navedejo datum, ko začne omenjeni rok teči. Člen 14d 1. Zahtevek se predloži enemu od naslednjih carinskih organov: (a) carinskemu organu države članice, kjer se vodi glavno knjigovodstvo vložnika v zvezi z zadevnimi carinskimi ureditvami in kjer se izvaja vsaj del dejavnosti, ki jih zajema potrdilo AEO; (b) carinskemu organu države članice, kjer je v računalniškem sistemu vložnika njegovo glavno knjigovodstvo v zvezi z zadevnimi carinskimi ureditvami dostopno pristojnemu carinskemu organu z uporabo informacijske tehnologije in računalniških mrež, ter kjer se izvajajo vložnikove splošne logistične dejavnosti vodenja in kjer se izvaja vsaj del dejavnosti, ki jih zajema potrdilo AEO. Glavno knjigovodstvo vložnika iz točk (a) in (b) vključuje evidenco in dokumentacijo, ki carinskemu organu omogoča, da preveri in spremlja pogoje in merila, potrebna za pridobitev potrdila AEO. 2. Če v skladu z odstavkom 1 ni mogoče določiti pristojnega carinskega organa, se zahtevek predloži enemu od naslednjih carinskih organov: (a) carinskemu organu države članice, kjer se vodi glavno knjigovodstvo v zvezi zadevnimi carinskimi ureditvami vložnika; (b) carinskemu organu države članice, kjer je dostopno glavno knjigovodstvo v zvezi zadevnimi carinskimi ureditvami vložnika, kot določa odstavek 1(b), in kjer se izvajajo vložnikove splošne logistične dejavnosti vodenja. 3. Če se del zadevne evidence in dokumentacije vodi v državi članici, ki ni država članica carinskega organa, kateremu je bil predložen zahtevek v skladu z odstavkom 1 ali 2, vložnik izpolni polja 13, 16, 17 in 18 obrazca za zahtevek iz Priloge 1C. 4. Če vložnik ima skladišča ali druge prostore v državi članici, ki ni država članica carinskega organa, kateremu je bil predložen zahtevek v skladu z odstavkom 1 ali 2, vložnik ta podatek navede v polju 13 obrazca za zahtevek iz Priloge 1C, da se carinskim organom te države članice olajša pregled ustreznih pogojev v skladišču ali drugih prostorih. 5. Postopek posvetovanja iz člena 14m se uporablja v primerih iz odstavkov 2, 3 in 4 tega člena. 6. Vložnik zagotovi lahko dostopno osrednjo točko ali kontaktno osebo v upravi vložnika z namenom, da imajo carinski organi na voljo vse podatke, potrebne za ugotavljanje skladnosti z zahtevami za izdajo potrdila AEO. 7. Vložniki carinskim organom predložijo potrebne podatke, če je le mogoče v elektronski obliki. Člen 14e Države članice Komisiji sporočijo seznam svojih pristojnih organov, pri katerih je treba vložiti zahtevke, in kakršne koli poznejše spremembe v zvezi s tem. Komisija te podatke posreduje drugim državam članicam ali jih da na voljo na internetu. Ti organi so tudi carinski organi izdajatelji potrdil AEO. Člen 14f Zahtevek se ne sprejme v naslednjih primerih: (a) zahtevek ne upošteva členov 14c in 14d; (b) vložnik je bil obsojen zaradi resnega kaznivega dejanja, povezanega z njegovo gospodarsko dejavnostjo, ali pa je v času predložitve zahtevka v stečajnem postopku; (c) vložnik ima pravnega zastopnika v carinskih zadevah, ki je bil obsojen zaradi resnega kaznivega dejanja v zvezi s kršenjem carinskih predpisov in z njegovimi dejavnostmi zakonitega zastopnika; (d) zahtevek se predloži v treh letih po preklicu potrdila AEO, kot določa člen 14v(4).



Oddelek 3 Pogoji in merila za izdajo potrdila AEO Člen 14g V naslednjih primerih vložniku ni treba imeti sedeža na carinskem območju Skupnosti: (a) kadar mednarodni sporazum med Skupnostjo in tretjo državo, v kateri ima gospodarski subjekt sedež, zagotavlja vzajemno priznavanje potrdil AEO in določi morebitne upravne ureditve za izvajanje ustrezne kontrole v imenu carinskega organa države članice; (b) kadar zahtevek za podelitev potrdila AEO iz točke (b) člena 14a(1) vloži letalska ali ladjarska družba, ki nima sedeža v Skupnosti, ima pa tam regionalno pisarno, poleg tega pa že uporablja poenostavitve iz členov 324e, 445 ali 448. V primeru iz točke (b) prvega pododstavka se šteje, da vložnik izpolnjuje pogoje iz členov 14h, 14i in 14j, vendar se zahteva izpolnitev pogoja iz člena 14k(2). Člen 14h 1. Evidenca o izpolnjevanju carinskih zahtev iz prve alinee člena 5a(2) zakonika šteje za ustrezno, če v zadnjih treh letih pred predložitvijo zahtevka nobena izmed naslednjih oseb ni huje ali večkrat kršila carinskih predpisov: (a) vložnik; (b) osebe, ki vodijo družbo, ki je vložila zahtevek, ali izvajajo kontrolo nad njegovim upravljanjem; (c) če je ustrezno, pravni zastopnik vložnika v carinskih zadevah; (d) oseba iz družbe, ki je vložila zahtevek, pristojna za carinske zadeve. Vseeno lahko evidenca o izpolnjevanju carinskih zahtev šteje za ustrezno, če pristojni carinski organ vse kršitve obravnava kot zanemarljive glede na število ali obseg carinskih postopkov in če te ne povzročajo dvomov v zvezi z dobro vero vložnika. 2. Če imajo osebe, ki izvajajo kontrolo družbe, ki je vložilo zahtevek, sedež ali so rezidenti tretje države, carinski organi njihovo izpolnjevanje carinskih zahtev ocenjujejo na podlagi evidenc in podatkov, ki so jim na voljo. 3. Če so od vložnikove ustanovitve pretekla manj kot tri leta, carinski organi njegovo izpolnjevanje carinskih zahtev ocenjujejo na podlagi evidenc in podatkov, ki so jim na voljo. Člen 14i Da lahko carinski organi presodijo, ali ima vložnik zadovoljiv sistem vodenja poslovnih in, kadar je primerno, transportnih evidenc iz druge alinee člena 5a(2) zakonika, mora vložnik izpolnjevati naslednje pogoje: (a) vzdržuje računovodski sistem, ki je skladen s splošno sprejetimi računovodskimi načeli, veljavnimi v državi članici, kjer se vodi knjigovodstvo, in ki bo olajšal carinski kontrolo, ki temelji na reviziji; (b) carinskemu organu omogoči fizični ali elektronski dostop do svojih carinskih in, kadar je primerno, transportnih evidenc; (c) ima logistični sistem, ki razlikuje med skupnostnim in neskupnostnim blagom; (d) ima upravno organizacijo, ki ustreza vrsti in obsegu poslovanja ter upravljanju pretoka blaga, njena notranja kontrola pa je sposobna odkriti nezakonite ali nepravilne transakcije; (e) če je primerno, ima zadovoljive postopke za urejanje licenc in dovoljenj v zvezi z ukrepi trgovinske politike ali trgovanjem s kmetijskimi proizvodi; (f) ima zadovoljive postopke za arhiviranje evidenc in podatkov družbe ter varovanje pred izgubo podatkov; (g) zagotovi, da so zaposleni seznanjeni s tem, da je treba obvestiti carinske organe, kadar se ugotovijo težave pri izpolnjevanju predpisov, ter vzpostavi primerne kontakte za obveščanje carinskih organov o takih primerih; (h) ima ustrezne informacijsko-tehnološke varnostne ukrepe za zaščito računalniškega sistema vložnika pred vdorom nepooblaščenih oseb in za zaščito dokumentacije vložnika. V primeru, ko vložnik prosi za potrdilo AEO iz točke (b) člena 14a(1), ni treba izpolnjevati pogoja iz točke (c) prvega odstavka tega člena. Člen 14j 1. Pogoj v zvezi s finančno solventnostjo vložnika iz tretje alinee člena 5a(2) zakonika šteje za izpolnjenega, če je njegovo solventnost mogoče dokazati za pretekla tri leta. Za namene tega člena finančna solventnost pomeni dober finančni položaj, ki zadostuje za izpolnjevanje obveznosti vložnika, ob upoštevanju značilnosti vrste poslovne dejavnosti. 2. Če je vložnik ustanovljen pred manj kot tremi leti, se njegova finančna solventnost ocenjuje na podlagi razpoložljivih evidenc in podatkov. Člen 14k 1. Varstveni in varnostni standardi vložnika iz četrte alinee člena 5a(2) zakonika štejejo za ustrezne, če so izpolnjeni naslednji pogoji: (a) stavbe, ki se uporabljajo pri dejavnostih, ki jih vključuje potrdilo, so zgrajene iz materialov, ki ne dopuščajo nezakonitega vstopa in zagotavljajo zaščito pred nezakonitim vdorom; (b) obstajajo ustrezni ukrepi za kontrolo dostopa, da se prepreči nepooblaščen dostop do območij natovarjanja, nakladalnih dokov in območij za pretovarjanje; (c) ukrepi za ravnanje z blagom vključujejo zaščito pred vnosom, menjavo ali izgubo materiala in prirejanjem tovornih enot; (d) če je primerno, obstajajo postopki za ravnanje z uvoznimi in/ali izvoznimi dovoljenji, povezanimi s prepovedmi in omejitvami, ter za razlikovanje med tem in ostalim blagom; (e) vložnik je izvedel ukrepe, ki omogočajo jasno opredelitev njegovih poslovnih partnerjev, da se zaščiti mednarodna dobavna veriga; (f) vložnik izvaja, kolikor to dovoljuje zakonodaja, varnostno preverjanje predvidenih zaposlenih, ki bodo delali na varnostno občutljivih položajih, in izvaja redna preverjanja preteklosti; (g) vložnik zagotovi, da njegovo zadevno osebje aktivno sodeluje v programih za varnostno ozaveščanje. 2. Če letalska ali ladjarska družba, ki nima sedeža v Skupnosti, ima pa tam regionalno pisarno in že uporablja poenostavitve iz členov 324e, 445 ali 448, vloži zahtevek za potrdilo AEO iz točke (b) člena 14a(1), mora izpolnjevati enega od naslednjih pogojev: (a) je imetnik mednarodno priznanega varstvenega in/ali varnostnega potrdila, izdanega na podlagi mednarodnih konvencij, ki urejajo zadevne prevozne sektorje; (b) je registrirani agent, kot ga določa Uredba Evropskega parlamenta in Sveta (ES) št. 2320/2002 ( 3 ) in izpolnjuje zahteve iz Uredbe Komisije (ES) št. 622/2003 ( 4 ); (c) je imetnik potrdila, izdanega v državi, ki ni na carinskem območju Skupnosti, kadar dvostranski sporazum, ki sta ga podpisali Skupnost in tretja država, zagotavlja sprejetje potrdila glede na pogoje iz navedenega sporazuma. Če je letalska ali ladjarska družba imetnik potrdila iz točke (a) tega odstavka, izpolnjuje pogoje iz odstavka 1 tega člena. Carinski organ izdajatelj šteje, da so pogoji iz odstavka 1 izpolnjeni, kolikor so pogoji za izdajo mednarodnega potrdila enaki pogojem iz odstavka 1 tega člena ali tem pogojem ustrezajo. 3. Če ima vložnik sedež v Skupnosti in je registrirani agent, kot ga določa Uredba (ES) št. 2320/2002, ter izpolnjuje zahteve iz Uredbe (ES) št. 622/2003, pogoji iz odstavka 1 tega člena štejejo za izpolnjene v zvezi s prostori, za katere je gospodarski subjekt dobil status registriranega agenta. 4. Če je vložnik, ki ima sedež v Skupnosti, imetnik mednarodno priznanega varstvenega in/ali varnostnega potrdila, izdanega v skladu z mednarodnimi konvencijami, evropskega varstvenega in/ali varnostnega potrdila, izdanega v skladu z zakonodajo Skupnosti, mednarodnega standarda Mednarodne organizacije za standardizacijo ali evropskega standarda Evropske organizacije za standardizacijo, pogoji iz odstavka 1 štejejo za izpolnjena, če so pogoji za izdajo teh potrdil enaki pogojem iz te uredbe ali tem pogojem ustrezajo.



Oddelek 4 Postopek za izdajo potrdil AEO Člen 14l 1. Carinski organ izdajatelj v petih delovnih dneh od dneva prejema zahtevka v skladu s členom 14c o tem zahtevku obvesti carinske organe vseh drugih držav članic prek komunikacijskega sistema iz člena 14x. 2. Kadar ima carinski organ katere druge države članice pomembne podatke, ki bi lahko vplivali na izdajo potrdila, navedene podatke posreduje carinskemu organu izdajatelju v 35 koledarskih dneh od dneva obvestila iz odstavka 1 prek komunikacijskega sistema iz člena 14x. Člen 14m 1. Če carinski organ izdajatelj zaradi pomanjkanja podatkov ali možnosti ne more preveriti skladnosti z enim ali več pogoji iz členov 14g do 14k, je potrebno posvetovanje med carinskimi organi držav članic. V teh primerih carinski organ države članice izvede posvetovanje v 60 koledarskih dneh od datuma posredovanja podatkov s strani carinskega organa izdajatelja, da se omogoči izdaja potrdila pooblaščenega gospodarskega subjekta ali zavrnitev zahtevka v roku iz člena 14o(2). Če carinski organ, zaprošen za posvetovanje, ne odgovori v 60 koledarskih dneh, lahko organ, ki je zaprosil za posvetovanje, na odgovornost carinskega organa, zaprošenega za posvetovanje, sklepa, da so zadevna merila izpolnjena. To obdobje se lahko podaljša, če vložnik opravi prilagoditve, da bi izpolnil ta merila, in o tem obvesti oba navedena carinska organa. 2. Kadar po preučitvi iz člena 14n carinski organ, zaprošen za posvetovanje, ugotovi, da vložnik ne izpolnjuje enega ali več meril, se ustrezno dokumentirani rezultati posredujejo carinskemu organu izdajatelju, ki zahtevek zavrne. Uporablja se člen 14o(4), (5) in (6). Člen 14n 1. Carinski organ izdajatelj preveri, ali so pogoji in merila za izdajo potrdila iz členov 14g do 14k izpolnjena. Skladnost z merili iz člena 14k se preverja za vse prostore, ki so povezani s carinskimi dejavnostmi vložnika. Carinski organ dokumentira tako preverjanje kot tudi rezultate. Kadar zaradi velikega števila prostorov obdobje, ki je na voljo za izdajo potrdila, ne dopušča preverjanja vseh zadevnih prostorov, vendar carinski organ ne dvomi, da vložnik izpolnjuje varnostne standarde družbe, ki veljajo v vseh njenih prostorih, lahko carinski organ preveri samo reprezentativen del teh prostorov. 2. Carinski organ izdajatelj lahko sprejme sklepe, ki jih v zvezi s pogoji in merili iz členov 14i, 14j in 14k predloži strokovnjak s področij iz teh členov. Strokovnjak ne sme biti povezan z vložnikom. Člen 14o 1. Carinski organ izdajatelj izda potrdilo AEO v skladu z vzorcem iz Priloge 1D. 2. Potrdilo AEO se izda v 90 koledarskih dneh od dneva prejema zahtevka v skladu s členom 14c. Kadar carinski organ ne more izpolniti roka, se ta lahko podaljša za nadaljnjih 30 koledarskih dni. V tem primeru carinski organ vložnika še pred iztekom roka 90 koledarskih dni obvesti o razlogih za podaljšanje. 3. Obdobje iz prvega stavka odstavka 2 se lahko podaljša tudi, če vložnik med preverjanjem skladnosti s pogoji opravi prilagoditve, da bi izpolnil te pogoje, in o tem obvesti pristojni organ. 4. Kadar bi zaradi rezultata preverjanja v skladu s členi 14l, 14m in 14n zahtevek lahko bil zavrnjen, carinski organ izdajatelj ugotovitve v 30 koledarskih dneh sporoči vložniku in mu omogoči možnost odgovora, preden zavrne zahtevek. Obdobje iz prvega stavka odstavka 2 se ustrezno podaljša. 5. Obstoječa dovoljenja, izdana v skladu s carinskimi predpisi, se zaradi zavrnitve zahtevka ne prekličejo samodejno. 6. Če je zahtevek zavrnjen, carinski organ obvesti vložnika o vzrokih za odločitev. Odločba o zavrnitvi zahtevka se sporoči vložniku v rokih iz odstavkov (2), (3) in (4). Člen 14p Carinski urad izdajatelj v petih delovnih dneh carinske organe drugih držav članic obvesti o izdaji potrdila AEO prek komunikacijskega sistema iz člena 14x. Če je zahtevek zavrnjen, se podatki o tem posredujejo v istem roku.



POGLAVJE 2 Pravni učinki potrdil AEO



Oddelek 1 Splošne določbe Člen 14q 1. Potrdilo AEO začne veljati deseti delovni dan po datumu izdaje. 2. Potrdilo AEO priznavajo vse države članice. 3. Obdobje veljavnosti potrdila AEO ni omejeno. 4. Carinski organi spremljajo, ali pooblaščeni gospodarski subjekt izpolnjuje pogoje in merila. 5. V naslednjih primerih carinski organ izdajatelj izvede ponovno oceno pogojev in meril: (a) pri večjih spremembah zadevne zakonodaje Skupnosti; (b) če obstaja utemeljen sum, da pooblaščeni gospodarski subjekt ne izpolnjuje več ustreznih pogojev in meril. Kadar se potrdilo AEO izda vložniku, od čigar ustanovitve so pretekla manj kot tri leta, se prvo leto po izdaji izvaja strožji nadzor. Uporablja se člen 14n(2). Rezultati ponovne ocene so prek komunikacijskega sistema iz člena 14x na voljo carinskim organom vseh držav članic.



Oddelek 2 Začasna ukinitev statusa pooblaščenega gospodarskega subjekta Člen 14r 1. Carinski organ izdajatelj status pooblaščenega gospodarskega subjekta začasno ukine v naslednjih primerih: (a) kadar se ugotovi neskladnost s pogoji ali merili za pridobitev potrdila AEO; (b) carinski organi upravičeno domnevajo, da je bilo storjeno dejanje, ki se kazensko preganja in je povezano s kršenjem carinskih predpisov s strani pooblaščenega gospodarskega subjekta. Vendar se lahko v primeru iz točke (b) prvega odstavka carinski organ odloči, da se status pooblaščenega gospodarskega subjekta ne ukine začasno, če meni, da je kršitev zanemarljiva glede na število ali obseg carinskih operacij, in ta ne povzroča dvomov v zvezi z dobro vero pooblaščenega gospodarskega subjekta. Pred sprejetjem take odločitve carinski organi svoje ugotovitve sporočijo zadevnemu gospodarskemu subjektu. Zadevni gospodarski subjekt ima pravico, da popravi razmere in/ali izrazi svoje stališče v 30 koledarskih dneh od datuma sporočila. Vendar začasna ukinitev velja takoj, če je to potrebno zaradi vrste ali stopnje nevarnosti za varstvo in varnost državljanov, javno zdravje ali okolje. Carinski organ, ki začasno ukine ugodnosti, prek komunikacijskega sistema iz člena 14x takoj obvesti carinske organe drugih držav članic, da lahko ustrezno ukrepajo. 2. Če imetnik potrdila AEO stanja iz točke (a), prvega pododstavka odstavka 1 ne odpravi v 30 koledarskih dneh iz pododstavka 3 odstavka 1, pristojni carinski organ pooblaščeni gospodarski subjekt obvesti, da se status pooblaščenega gospodarskega subjekta začasno ukine za obdobje 30 koledarskih dni, s čimer mu omogoči, da sprejme potrebne ukrepe za ureditev razmer. Obvestilo se prek komunikacijskega sistema iz člena 14x pošlje tudi carinskim organom drugih držav članic. 3. Če je imetnik potrdila AEO storil dejanje iz točke (b), prvega pododstavka odstavka 1, carinski organ izdajatelj začasno ukine status pooblaščenega gospodarskega subjekta, dokler traja sodni postopek. O tem obvesti imetnika potrdila. Obvestilo se prek komunikacijskega sistema iz člena 14x pošlje tudi carinskim organom drugih držav članic. 4. Kadar zadevni pooblaščeni gospodarski subjekt ne more urediti razmer v 30 koledarskih dneh, lahko pa predloži dokaze, da je pogoje mogoče izpolniti, če se obdobje začasne ukinitve podaljša, carinski organ izdajatelj začasno ukine status pooblaščenega gospodarskega subjekta za nadaljnjih 30 koledarskih dni. Člen 14s 1. Začasna ukinitev ne vpliva na carinske postopke, ki so se pričeli že pred datumom začasne ukinitve in se še niso končali. 2. Začasna ukinitev ne vpliva samodejno na katero koli dovoljenje, ki je bilo izdano ne glede na potrdila AEO, razen če se razlogi za začasno ukinitev nanašajo tudi na ta dovoljenja. 3. Začasna ukinitev ne vpliva samodejno na dovoljenja za uporabo carinskih poenostavitev, ki so bile dodeljene na podlagi potrdil AEO in glede katerih so pogoji še vedno izpolnjeni. 4. Če imetnik potrdila AEO iz točke (c) člena 14a(1) ne izpolnjuje le pogojev iz člena 14k, se status pooblaščenega gospodarskega subjekta delno začasno ukine, na zahtevo gospodarskega subjekta pa se mu lahko izda novo potrdilo AEO iz točke (a) člena 14a(1). Člen 14t 1. Kadar zadevni gospodarski subjekt v skladu z zahtevami carinskih organov izvede potrebne ukrepe za izpolnjevanje pogojev in meril, ki jih mora izpolnjevati pooblaščeni gospodarski subjekt, carinski organ izdajatelj prekliče začasno ukinitev ter o tem obvesti zadevni gospodarski subjekt in carinske organe drugih držav članic. Začasna ukinitev se lahko prekliče pred potekom roka iz člena 14r(2) ali (4). V primeru člena 14s(4) carinski organ, ►C2 ki je začasno ukinil potrdilo, ◄ to potrdilo obnovi. Po tem prekliče potrdilo AEO iz točke (a) člena 14a(1). 2. Če zadevni gospodarski subjekt v obdobju začasne ukinitve iz člena 14r(2) ali (4) ne izvede potrebnih ukrepov, carinski organ izdajatelj prekliče potrdilo AEO in takoj obvesti carinske organe drugih držav članic prek komunikacijskega sistema iz člena 14x. V primeru okoliščin iz člena 14s(4) se izvirno potrdilo ustrezno prekliče, veljavno pa je samo novo potrdilo AEO iz točke (a) člena 14a(1). Člen 14u 1. Kadar pooblaščeni gospodarski subjekt začasno ne more izpolnjevati katerega izmed meril iz člena 14a, lahko zaprosi za začasno ukinitev statusa pooblaščenega gospodarskega subjekta. V tem primeru pooblaščeni gospodarski subjekt o tem obvesti carinski organ izdajatelja, pri tem pa navede datum, do katerega bo spet sposoben izpolnjevati merila. Carinski organ izdajatelja obvesti tudi o kakršnih koli načrtovanih ukrepih in njihovem časovnem okviru. Obveščeni carinski organ prek komunikacijskega sistema iz člena 14x obvesti carinske organe drugih držav članic. 2. Če pooblaščenemu gospodarskemu subjektu v obdobju, ki ga je navedel v svojem obvestilu, ne uspe urediti razmer, lahko carinski organ izdajatelj odobri razumno podaljšanje tega obdobja, pod pogojem, da je pooblaščeni gospodarski subjekt ravnal v dobri veri. O tem podaljšanju se prek komunikacijskega sistema iz člena 14x obvestijo carinski organi drugih držav članic. V vseh drugih primerih se potrdilo AEO prekliče, pristojni carinski organ izdajatelj pa prek komunikacijskega sistema iz člena 14x takoj obvesti carinske organe drugih držav članic. 3. Če zahtevani ukrepi niso sprejeti v obdobju začasne ukinitve, se uporablja člen 14v.



Oddelek 3 Preklic potrdila AEO Člen 14v 1. Carinski organ izdajatelj prekliče potrdilo AEO v naslednjih primerih: (a) kadar pooblaščeni gospodarski subjekt ne izvede ukrepov iz člena 14t(1); (b) kadar je pooblaščeni gospodarski subjekt resno kršil carinske predpise in nima več možnosti pritožbe na sodišče; (c) kadar pooblaščeni gospodarski subjekt v obdobju začasne ukinitve iz člena 14u ne izvede potrebnih ukrepov; (d) na zahtevo pooblaščenega gospodarskega subjekta. Vendar se lahko v primeru iz točke (b) carinski organ odloči, da se potrdila AEO ne prekliče, če meni, da so kršitve zanemarljive glede na število ali obseg carinskih postopkov, in te ne povzročajo dvomov v zvezi z dobro vero pooblaščenega gospodarskega subjekta. 2. Preklic začne veljati naslednji dan po obvestilu. Kadar imetnik potrdila AEO iz točke (c) člena 14a(1) ne izpolnjuje le pogojev iz člena 14k, carinski organ izdajatelj potrdilo prekliče, izda novo potrdilo AEO iz točke (a) člena 14a(1). 3. Carinski organ izdajatelj prek komunikacijskega sistema iz člena 14x o preklicu potrdila AEO takoj obvesti carinske organe drugih držav članic. 4. Razen v primerih preklica iz točk (c) in (d) odstavka 1 gospodarski subjekt v obdobju treh let od datuma preklica ne sme vložiti novega zahtevka za potrdilo AEO.



POGLAVJE 3 Izmenjava podatkov Člen 14w 1. Pooblaščeni gospodarski subjekt obvesti carinski organ izdajatelja o vseh okoliščinah, nastalih po tem, ko je bilo potrdilo izdano, ki bi lahko vplivale na nadaljnjo veljavnost ali vsebino potrdila. 2. Vsi pomembni podatke, ki so dostopni carinskemu uradu izdajatelju, se dajo na voljo carinskim organom drugih držav članic, v katerih pooblaščeni gospodarski subjekt izvaja dejavnosti povezane s carino. 3. Če carinski organ prekliče posebno dovoljenje zadevnega pooblaščenega gospodarskega subjekta za uporabo posameznih carinskih poenostavitev iz členov 260, 263, 269, 272, 276, 277, 282, 283, 313a, 313b, 324a, 324e, 372, 454a in 912g, izdano na podlagi potrdila AEO, o tem obvesti carinski organ, ki je izdal potrdilo AEO. Člen 14x 1. Za izmenjavo podatkov in sporočanje med carinskimi organi ter za obveščanje Komisije in gospodarskih subjektov se uporablja elektronski sistem informiranja in sporočanja, ki ga določijo Komisija in carinski organi z medsebojnim dogovorom. 2. S pomočjo sistema iz odstavka 1 lahko Komisija in carinski organi hranijo in imajo dostop do naslednjih informacij: (a) elektronsko preneseni podatki o zahtevkih; (b) potrdila AEO ter, kjer je uporabno, podatki o njihovih spremembah, opustitvi in preklicu; (c) vse ostale pomembne podatke. 3. Carinski organ izdajatelj o izdaji, spremembah, opustitvi ali preklicu potrdila AEO obvesti urade, ki so pristojni za izvedbo analize tveganja v njegovi državi članici. Obvesti tudi vse ostale organe izdajatelje iz drugih držav članic. 4. S predhodnim soglasjem zadevnih pooblaščenih gospodarskih subjektov lahko Komisija seznam pooblaščenih gospodarskih subjektov javno objavi na internetu. Seznam se posodablja.“

4. V naslovu VI dela I se naslov Poglavje 1 nadomesti s: „POGLAVJE 1 Vstopna skupna deklaracija“

5. V poglavje 1 naslova VI dela I se doda naslednji oddelek 1: „Oddelek 1 Področje uporabe Člen 181b Vse blago, ki se vnese na carinsko območje Skupnosti, mora biti zajeto s skupno deklaracijo v skladu s členom 36a zakonika, v nadaljnjem besedilu ‚vstopna skupna deklaracija‘, razen če je v tej uredbi določeno drugače. Člen 181c Naslednjega blaga ni treba zajeti v vstopno skupno deklaracijo: (a) električne energije; (b) blaga, ki vstopa po cevovodu; (c) pisem, razglednic in tiskovin, tudi na elektronskem nosilcu; (d) blaga, ki se giblje v skladu s pravili konvencije Svetovne poštne zveze; (e) blaga, zajetega s carinsko deklaracijo, dano s kateri koli drugim dejanjem iz členov 230, 232 in 233; (f) blaga v osebni prtljagi potnika; (g) blaga, za katero se dovoli ustna carinska deklaracija v skladu s členi 225, 227 in 229(1); (h) blaga zajetega z zvezkoma ATA in CPD; (i) blaga, ki se giblje na podlagi obrazca 302, ki ga določa konvencija med pogodbenicami Severnoatlantske pogodbe o statusu njihovih sil, podpisana 19. junija 1951 v Londonu; (j) blaga, ki se prevaža na krovu plovil linijskih ladijskih prevozov, ustrezno potrjenih v skladu s členom 313b; (k) blaga, ki je v skladu z Dunajsko konvencijo o diplomatskih odnosih z dne 18. aprila 1961, Dunajsko konvencijo o konzularnih odnosih z dne 24. aprila 1963, drugimi konzularnimi konvencijami ali v skladu z Newyorško konvencijo o posebnih misijah z dne 16. decembra 1969 oproščeno plačila dajatev. Vendar se v primerih iz točk (e), (f) in (g) prvega pododstavka za blago, ki bo dano v začasno hrambo, zahteva vstopna skupna deklaracija. Uporablja se prvi pododstavek člena 184c. Člen 181d Če mednarodni sporazum med Skupnostjo in tretjo državo zagotavlja priznavanje varnostnih preverjanj v državi izvoza, veljajo pogoji iz navedenega sporazuma.“

6. Člen 182 se črta.

7. V naslovu VI dela I se naslov Poglavje 2 nadomesti z: „Oddelek 2 Vložitev vstopne skupne deklaracije“

8. Člen 183 se nadomesti s: „Člen 183 1. Vstopna skupna deklaracija se vloži elektronsko, vsebuje pa podatke, ki jih za take deklaracije določa Priloga 30A. Izpolni se v skladu s pojasnjevalnimi opombami iz te priloge. Vstopno skupno deklaracijo overi oseba, ki jo izdela. Člen 199(1) se uporablja smiselno. 2. Carinski organi dovolijo vložitev papirne vstopne skupne deklaracije le v eni od naslednjih okoliščin: (a) računalniški sistem carinskih organov ne deluje; (b) elektronska aplikacija osebe, ki vlaga vstopno skupno deklaracijo, ne deluje. Take papirne vstopne skupne deklaracije vsebujejo podrobnosti, ki jih za vstopne skupne deklaracije določa Priloga 30A, po potrebi pa so jim priložene nakladnice ali drugi ustrezni seznami. 3. Carinski organi sporazumno določijo postopek, ki se izvaja v primerih iz točke (a), prvega pododstavka odstavka 2. 4. Uporabo papirne vstopne skupne deklaracije iz točke (b), prvega pododstavka odstavka 2 odobrijo carinski organi. Papirno vstopno skupno deklaracijo podpiše oseba, ki jo izdela. 5. Carinski organi vstopne skupne deklaracije vpišejo v evidenco takoj ob prejemu.“

9. Vstavijo se naslednji členi 183a do 183d: „Člen 183a 1. Podatki, ki se predložijo v okviru tranzitnega postopka, se lahko uporabijo kot vstopna skupna deklaracija, če so izpolnjeni naslednji pogoji: (a) blago se na carinsko območje Skupnosti vnese v okviru tranzitnega postopka; (b) podatki o tranzitu se izmenjajo z uporabo informacijske tehnologije in računalniških mrež; (c) podatki vsebujejo vse podrobnosti, ki se zahtevajo za vstopno skupno deklaracijo. 2. Če se podatki o tranzitu, ki vključujejo potrebne podrobnosti, izmenjajo v ustreznem roku iz člena 184a, se šteje, da so zahteve iz člena 183 izpolnjene, tudi če je bilo blago prepuščeno v tranzit zunaj carinskega območja Skupnosti. Člen 183b V primeru kombiniranega prevoza, pri katerem aktivno prevozno sredstvo, ki vstopa na carinsko območje Skupnosti, zgolj prevaža drugo aktivno prevozno sredstvo, je za vložitev vstopne skupne deklaracije odgovoren upravljavec tega drugega prevoznega sredstva. Rok za vložitev vstopne skupne deklaracije ustreza rokom, ki so za različna aktivna prevozna sredstva, ki prečkajo mejo, določeni v členu 184a. Člen 183c V primeru pomorskega ali zračnega prometa, ko obstaja dogovor o delitvi plovil ali pogodbeni dogovor, je za vložitev vstopne skupne deklaracije odgovorna oseba, ki je sklenila pogodbo in izdala nakladnico ali letalski tovorni list za dejanski prevoz blaga s plovilom ali zrakoplovom, ki je predmet sporazuma. Člen 183d 1. V primerih iz členov 183b in 183c upravljavec aktivnega prevoznega sredstva, ki vstopa na carinsko območje Skupnosti, pri carinskem uradu vstopa vloži obvestilo pred prihodom, v katerem so navedene vse pošiljke, ki se prevažajo s tem prevoznim sredstvom. V obvestilu pred prihodom so navedeni podatki o aktivnem prevoznem sredstvu, ki vstopa na carinsko območje Skupnosti. Za vsako pošiljko vsebuje naslednje podatke: (a) podatke o osebi, ki je odgovorna za prevoz blaga ob vstopu na carinsko območje; (b) podatke o osebi, ki vloži vstopno skupno deklaracijo; (c) kraj natovarjanja; (d) kraj raztovarjanja; (e) edinstveno referenčno številko pošiljke, številko prevozne listine ali navedbo nakladnice/letalskega tovornega lista; (f) če je primerno, podatke o prevoznem sredstvu ali, če gre za zabojnike, identifikacijsko številko opreme. Obvestilo pred prihodom se vloži v enaki obliki in z enakimi sredstvi kot vstopna skupna deklaracija ali v obliki komercialnega, pristaniškega ali prevoznega manifesta ali nakladnice, pod pogojem, da vsebuje vse potrebne podatke in se vloži na način, ki je sprejemljiv za carinske organe carinskega urada vstopa. 2. V primerih, ki niso zajeti v členih 183b in 183c, ko mora vstopno skupno deklaracijo za blago, ki se prevaža s prevoznim sredstvom, ki vstopa na carinsko območje Skupnosti, vložiti oseba, ki ni upravljavec tega prevoznega sredstva, lahko ta upravljavec pri carinskih organih v carinskem uradu vstopa vloži obvestilo pred prihodom. V obvestilu pred prihodom so navedeni podatki o prevoznem sredstvu, ki prečka mejo. Za vsako pošiljko vsebuje naslednje informacije: (a) podatke o osebi, ki vloži vstopno skupno deklaracijo; (b) kraj natovarjanja; (c) kraj raztovarjanja; (d) edinstveno referenčno številko pošiljke, številko prevozne listine ali navedbo nakladnice/letalskega tovornega lista; (e) identifikacijsko številko opreme, če gre za zabojnike. 3. Obvestilo iz odstavkov 1 in 2 se vloži v roku, ki se uporablja za zadevno prevozno sredstvo, kot ga določa člen 184a. Vendar se v primeru prevoza iz točke (a) člena 184a (1) obvestilo vloži vsaj 24 ur pred tem, ko se blago vnese na carinsko območje Skupnosti. 4. Člen 183 se smiselno uporablja za obvestila pred prihodom.“

10. V členu 184(1) se „člena 183(1)“ nadomesti s „člena 183(1) in (2)“.

11. V poglavje 1 naslova VI dela I se dodata naslednja oddelka 3 in 4: „Oddelek 3 Roki Člen 184a 1. V primeru pomorskega prometa je treba vstopno skupno deklaracijo vložiti pri carinskem uradu vstopa v naslednjem roku: (a) za tovor v zabojnikih, za katerega se ne uporablja točka (c) ali (d): najmanj 24 ur pred natovarjanjem v pristanišču odhoda; (b) za razsuti/zbirni tovor: najmanj štiri ure pred prihodom v prvo pristanišče na carinskem območju Skupnosti; (c) pri prevozu med Grenlandijo, Ferskimi otoki, Ceuto, Melillo, Norveško, Islandijo ali pristanišči v Baltskem morju, Severnem morju, Črnem morju ali Sredozemlju, vsemi pristanišči v Maroku ter carinskim območjem Skupnosti, razen francoskih prekomorskih departmajev, Azorov, Madeire in Kanarskih otokov: najmanj dve uri pred prihodom v prvo pristanišče na carinskem območju Skupnosti; (d) pri prevozu, drugem kot je tisti iz točke (c), med območjem izven carinskega območja Skupnosti in francoskimi prekomorskimi departmaji, Azori, Madeiro ali Kanarskimi otoki, če prevoz traja manj kot 24 ur: najmanj dve uri pred prihodom v prvo pristanišče na carinskem območju Skupnosti. 2. V primeru zračnega prometa je treba vstopno skupno deklaracijo vložiti pri carinskem uradu vstopa v naslednjih rokih: (a) pri poletih na kratke razdalje: vsaj do dejanskega vzleta zrakoplova; (b) pri poletih na dolge razdalje: najmanj štiri ure pred prihodom na prvo letališče na carinskem območju Skupnosti. V tem odstavku je ‚polet na kratke razdalje‘ polet, ki traja manj kot štiri ure od zadnjega letališča odhoda v tretji državi do prihoda na prvo letališče Skupnosti. Vsi drugi poleti se štejejo za polete na dolge razdalje. 3. V primeru železniškega prometa in prometa po celinskih vodah je treba vstopno skupno deklaracijo vložiti v carinskem uradu vstopa najmanj dve uri pred prihodom v carinski urad vstopa na carinskem območju Skupnosti. 4. V primeru cestnega prometa je treba vstopno skupno deklaracijo vložiti v carinskem uradu vstopa najmanj eno uro pred prihodom v carinski urad vstopa na carinskem območju Skupnosti. 5. Kadar vstopna skupna deklaracija ni vložena z uporabo tehnike računalniške izmenjave podatkov, je rok iz točk (c) in (d) odstavka 1, točke (a) odstavka 2 ter odstavkov 3 in 4 najmanj štiri ure. 6. Če računalniški sistem carinskih organov začasno ne deluje, se še vedno uporabljajo roki iz odstavkov 1 do 4. Člen 184b Roki iz člena 184a(1) do (4) se ne uporabljajo v naslednjih primerih: (a) kadar mednarodni sporazumi med Skupnostjo in tretjimi državami zagotavljajo priznavanje varnostnih preverjanj iz člena 181d; (b) kadar mednarodni sporazumi med Skupnostjo in tretjimi državami zahtevajo izmenjavo podatkov iz deklaracije v rokih, drugačnih od tistih iz člena 184a(1) do (4); (c) v primeru višje sile. Člen 184c Kadar se ugotovi, da blago, predloženo carini, za katero se zahteva vložitev vstopne skupne deklaracije, ni zajeto s tako deklaracijo, oseba, ki je vnesla blago ali prevzela odgovornost za prevoz blaga na carinsko območje Skupnosti, takoj vloži vstopno skupno deklaracijo. Če gospodarski subjekt vloži vstopno skupno deklaracijo po preteku roka iz člena 184a, to ne prepreči uporabe kazni, ki jih določa nacionalna zakonodaja.



Oddelek 4 Analiza tveganja Člen 184d 1. Carinski urad vstopa po prejemu podatkov, vsebovanih v vstopni skupni deklaraciji, pred prihodom blaga na carinsko območje Skupnosti izvede ustrezno analizo tveganja, predvsem v varstvene in varnostne namene. Kadar je bila vstopna skupna deklaracija vložena pri carinskem uradu, ki ni carinski urad vstopa, in so bili podatki dani na voljo v skladu s členom 36a(2) in drugim pododstavkom člena 36c(1) zakonika, carinski organi v carinskem uradu vstopa sprejmejo rezultate vseh analiz tveganja, ki jih je izvedel drugi carinski urad, ali pa rezultate upoštevajo pri izvedbi lastne analize tveganja. 2. Carinski organi zaključijo analizo tveganja še pred prihodom blaga, pod pogojem, da se je upošteval rok iz člena 184a. Vendar pri vrsti prevoza blaga iz točke (a) člena 184a(1) carinski organi analizo tveganja zaključijo v roku 24 ur po prejemu vstopne skupne deklaracije. Kadar imajo carinski organi na podlagi te analize utemeljene razloge za sum, da bi vnos blaga na carinsko območje Skupnosti tako resno ogrožal varstvo in varnost Skupnosti, da je potrebno takojšnje posredovanje, carinski organi osebo, ki je vložila vstopno skupno deklaracijo in, če je to druga oseba, osebo, ki je odgovorna za prevoz blaga na carinsko območje Skupnosti, obvestijo o tem, da se blago ne sme natovoriti. Obvestilo se pošlje v 24 urah po prejemu vstopne skupne deklaracije. 3. Kadar blago, ki ni zajeto s vstopno skupno deklaracijo v skladu s členom 181c(a) do (i), vnese na carinsko območje Skupnosti, se analiza tveganja izvede po predložitvi blaga na podlagi carinske deklaracije, ki zajema blago. 4. Blago, predloženo carini, se lahko takoj po izvedeni analizi tveganja prepusti v carinsko dovoljeno rabo ali uporabo, če rezultati to dovoljujejo. Člen 184e Kadar plovilo ali zrakoplov pristane v več kot enem pristanišču ali na več kot enem letališču na carinskem območju Skupnosti in se giblje med temi pristanišči ali letališči ne da bi pristalo v pristanišču ali na letališču zunaj carinskega območja Skupnosti, se vstopna skupna deklaracija vloži v prvem pristanišču ali na prvem letališču Skupnosti za vse blago, ki se prevaža. Carinski organi v prvem pristanišču ali na prvem letališču vstopa izvedejo analizo tveganja v varstvene in varnostne namene za vse blago, ki se prevaža. Za to blago se lahko v pristanišču ali na letališču, kjer je raztovorjeno, izvede dodatna analiza tveganja. Kadar je ugotovljeno tveganje, lahko carinski urad prvega pristanišča ali letališča vstopa za pošiljke, ki predstavljajo tako veliko tveganje, da se zahteva takojšnje posredovanje, glede na stopnjo nevarnosti sprejme ukrepe prepovedi ali posreduje rezultate analize tveganja naslednjim pristaniščem ali letališčem. V naslednjih pristaniščih ali na naslednjih letališčih na carinskem območju Skupnosti je treba vstopno skupno deklaracijo vložiti le za blago, ki se v tem pristanišču ali na tem letališču raztovori. Rok iz člena 184a(1) in (2) se ne uporablja. Člen 184f Kadar se blago natovori v pristanišču na carinskem območju Skupnosti za raztovarjanje v drugem pristanišču Skupnosti in se prevaža na plovilu, ki se giblje med tema pristaniščema Skupnosti brez pristanka v pristanišču izven carinskega območja Skupnosti, se vstopna skupna deklaracija zahteva za to blago le v pristanišču Skupnosti, kjer bo raztovorjeno. Rok iz člena 184a(1) se ne uporablja.“

12. V naslovu VI dela I se naslov Poglavje 3 nadomesti s: „POGLAVJE 2 Začasna hramba“

13. Člen 186 se nadomesti s: „Člen 186 1. Kadar se blago predloži carini v skladu s členom 40 zakonika, se šteje, da je bilo dano v začasno hrambo, vstopno skupno deklaracijo pa zadržijo carinski organi, da lahko preverijo, ali je blago, na katero se deklaracija nanaša, dobilo carinsko dovoljeno rabo ali uporabo. Za namene člena 49 zakonika se za vstopno skupno deklaracijo šteje, da je bila vložena na dan predložitve blaga. 2. Kadar je bila carinska deklaracija vložena pri carinskem uradu vstopa kot vstopna skupna deklaracija v skladu s členom 36c zakonika, carinski organi deklaracijo sprejmejo takoj po predložitvi blaga, to pa se da neposredno v prijavljeni postopek, pod pogoji, ki veljajo za ta postopek. 3. Za namene odstavkov 1 in 2 za neskupnostno blago, ki se iz carinskega urada vstopa giblje v tranzitnem postopku in predloži carini v namembnem uradu na carinskem območju Skupnosti, za namene začasne hrambe tranzitna deklaracija, namenjena carinskim organom v namembnem uradu, velja za vstopno skupno deklaracijo.“

14. V členu 187 se „člena 44(2)“ nadomesti s „člena 36b(3)“.

15. Doda se naslednji člen 187a: „Člen 187a 1. Carinski organi lahko osebi, ki je na podlagi carinskih predpisov pooblaščena za določanje carinsko dovoljene rabe ali uporabe blaga, na njeno ustno zahtevo dovolijo pregled blaga iz člena 42 zakonika. Vendar lahko glede na okoliščine menijo, da je potrebna pisna zahteva. 2. Carinski organi lahko odvzem vzorcev dovolijo le na pisno zahtevo osebe iz odstavka 1. 3. Pisna zahteva je lahko v papirni ali elektronski obliki. Zadevna oseba jo podpiše ali overi in vloži pri pristojnem carinskem organu. Vključuje naslednje podrobnosti: (a) ime in naslov vložnika zahtevka; (b) kraj, kjer je blago; (c) podatke o enem izmed naslednjih: (i) vstopni skupni deklaraciji; (ii) predhodnem carinskem postopku; (iii) prevoznem sredstvu; (d) vse druge podrobnosti, ki so potrebni za identifikacijo blaga. 4. Carinski organi svojo odločitev sporočijo zadevni osebi. Kadar se zahtevek nanaša na odvzem vzorcev, je v odločitvi navedena količina blaga, ki se odvzame. 5. Pregled blaga in odvzem vzorcev se izvedeta pod nadzorom carinskih organov, ki določijo ustrezne postopke. Zadevna oseba je odgovorna za vsakršno tveganje in stroške, povezane s pregledom, odvzemom vzorcev in analizo blaga. 6. Za odvzete vzorce veljajo formalnosti zaradi določitve carinsko dovoljene rabe ali uporabe. Kadar se odvzeti vzorci pri pregledu uničijo ali nenadomestljivo izgubijo, se šteje, da carinski dolg ni nastal. Kakršnim koli odpadkom in ostankom, ki nastanejo pri pregledu, se določi carinsko dovoljena raba ali uporaba, ki je predpisana za neskupnostno blago.“

16. V naslovu VI dela I se naslov Poglavje 4 nadomesti s: „POGLAVJE 3 Posebne določbe, uporabljene za blago, ki se pošilja po morju ali zraku“

17. Člen 201 se nadomesti s: „Člen 201 1. Carinska deklaracija se vloži pri enem od naslednjih carinskih uradov: (a) carinskem uradu, ki je pristojen za kraj, na katerem je blago bilo ali bo predloženo carini v skladu s carinskimi predpisi; (b) carinskem uradu, ki je pristojen za nadzor v kraju, v katerem ima izvoznik svoj sedež ali v katerem je blago zapakirano ali natovorjeno za izvoz, razen v primerih iz členov 789, 790, 791 in 794. Carinska deklaracija se lahko vloži takoj, ko se blago predloži ali je na voljo carinskim organom za kontrolo. 2. Carinski organi lahko dovolijo, da se carinska deklaracija vloži še preden jim lahko deklarant predloži blago ali ga da na voljo za kontrolo, pri carinskem uradu, pri katerem je bila vložena deklaracija, ali pri drugem carinskem uradu ali na drugem kraju, ki ga določijo carinski organi. Carinski organi lahko glede na okoliščine določijo rok, v katerem se blago predloži ali da na voljo. Če blago v tem roku ni predloženo ali dano na voljo, se šteje, da carinska deklaracija ni bila vložena. Carinska deklaracija se lahko sprejme šele, ko je bilo zadevno blago predloženo carinskim organom ali jim je bilo na zanje zadovoljiv način dano na voljo za kontrolo.“

18. V členu 212(1) se doda naslednji pododstavek: „Kadar se carinska deklaracija uporablja kot vstopna skupna deklaracija v skladu s členom 36c(1) zakonika, ta deklaracija poleg podatkov, zahtevanih za posebni postopek iz Priloge 37, vključuje podrobnosti za vstopno skupno deklaracijo iz Priloge 30A“.

19. V členu 216 se doda naslednji odstavek: „Kadar se carinska deklaracija zahteva za blago, ki se iznese iz carinskega območja Skupnosti, v skladu s členom 182b zakonika, ta deklaracija poleg podatkov, zahtevanih za posebni postopek v skladu s Prilogo 37, vključuje tudi podrobnosti za izstopno skupno deklaracijo iz Priloge 30A.“

20. Točka (b) člena 251(2) se nadomesti z: „(b) v primeru drugega blaga: (i) carinski urad izvoza je bil v skladu s členom 792a obveščen, da prijavljeno blago ni zapustilo carinskega območja Skupnosti; (ii) po 90 dneh od datuma prepustitve blaga za izvoz blago ni zapustilo carinskega območja Skupnosti ali ni mogoče predložiti zadostnega dokaza o izvozu v skladu s členom 792b(2).“

21. Člen 254 se nadomesti s: „Člen 254 Če deklarant tako zahteva, carinski organi lahko sprejmejo deklaracije za sprostitev v prosti promet, ki ne vsebujejo vseh podrobnosti iz Priloge 37. Vendar te deklaracije vsebujejo vsaj podrobnosti za nepopolno deklaracijo iz Priloge 30A.“

22. Odstavek 2 člena 260 se nadomesti z: „2. Taka poenostavljena deklaracija vsebuje vsaj podrobnosti, ki so za poenostavljeno uvozno deklaracijo določeni v Prilogi 30A.“

23. V členu 261 se doda naslednji odstavek 4: „4. Kadar je zadevna oseba imetnik potrdila AEO iz točke (a) ali (c) člena 14a(1), carinski organi v vseh državah članicah preverijo le, če pooblaščeni gospodarski subjekt prijavi blago za sprostitev v prosti promet samo priložnostno. Za vse druge zahteve iz odstavkov 1 in 2 tega člena se šteje, da so izpolnjene.“

24. Odstavek 1 člena 262 se nadomesti z: „1. Dovoljenje iz člena 260 vključuje naslednje podrobnosti: (a) carinski(-e) urad(-e), ki je(so) pristojen(-ni) za sprejemanje poenostavljenih deklaracij; (b) blago, za katero se uporablja; (c) sklic na zavarovanje, ki ga mora zadevna oseba zagotoviti za pokritje morebitnega carinskega dolga. Dovoljenje določa tudi obliko in vsebino dopolnilnih deklaracij in roke, v katerih je treba te predložiti v ta namen imenovanemu carinskemu organu.“

25. V členu 264 se doda naslednji odstavek 3: „3. Kadar je zadevna oseba imetnik potrdila AEO iz točke (a) ali (c) člena 14a(1), carinski organi v vseh državah članicah preverijo le, če pooblaščeni gospodarski subjekt prijavlja blago za sprostitev v prosti promet samo priložnostno. Za vse druge zahteve iz odstavkov 1 in 2 se šteje, da so izpolnjene.“

26. Odstavek 3 člena 266 se nadomesti z: „3. Vpis v evidence iz točk (a), (b) in (c) odstavka 1 se lahko nadomesti s kakršno koli drugo formalnostjo, ki jo zahtevajo carinski organi in pomeni podobno jamstvo. Ta vpis vsebuje datum, ko se opravi, in vsaj podrobnosti predvidene za deklaracijo v okviru postopka hišnega carinjenja iz Priloge 30A.“

27. Odstavek 1 člena 268 se nadomesti s: „1. Če deklarant tako zahteva carinski urad vstopa lahko sprejme deklaracije za vnos blaga v postopek carinskega skladiščenja, ki ne vsebujejo vseh podrobnosti iz Priloge 37. Vendar te deklaracije vsebujejo vsaj podrobnosti za nepopolno deklaracijo iz Priloge 30A.“

28. V členu 270 se doda naslednji odstavek 5: „5. Kadar je zadevna oseba imetnik potrdila AEO iz točke (a) ali (c) člena 14a(1), carinski organi v vseh državah članicah preverijo le, če pooblaščeni gospodarski subjekt vnese blago v postopek samo priložnostno. Za vse druge zahteve iz odstavkov 1, 2 in 3 se šteje, da so izpolnjene.“

29. Člen 271 se nadomesti s: „Člen 271 Dovoljenje iz člena 269(1) določa posebna pravila za izvajanje postopka, vključno s carinskim(-i) uradom(-i) za vnos v postopek. Dopolnilna deklaracija ni potrebna.“

30. Odstavek 1 člena 275 se nadomesti z: „1. Če deklarant tako zahteva carinski urad vstopa lahko sprejme deklaracije za predložitev blaga v carinski postopek z gospodarskim učinkom, razen pasivnega oplemenitenja ali carinskega skladiščenja, ki ne vsebujejo vseh podatkov iz Priloge 37 ali jim niso priloženi nekateri dokumenti iz člena 220. Vendar te deklaracije vsebujejo podrobnosti za nepopolno izvozno deklaracijo iz Priloge 30A.“

31. Člen 279 se nadomesti s: „Člen 279 1. Formalnosti, ki jih je treba izpolniti v carinskem uradu izvoza v skladu s členom 792, se lahko v skladu z določbami tega poglavja poenostavijo. 2. Za to poglavje se uporabljajo členi 792(4), 792a, 792b, 793 do 793c in, če je primerno, členi 796a do 796e.“

32. Člena 280 in 281 se nadomestita z: „Člen 280 1. Če deklarant tako zahteva carinski urad izvoza lahko sprejme izvozne deklaracije, ki ne vsebujejo vseh podrobnosti iz Priloge 37. Vendar te deklaracije vsebujejo vsaj podrobnosti za nepopolno izvozno deklaracijo iz Priloge 30A. Kadar je treba za blago plačati izvozne dajatve ali se zanj uporablja kateri koli drugi ukrep, ki ga določa skupna kmetijska politika, izvozne deklaracije vsebujejo vse zahtevane informacije, ki so potrebne za uporabo takšnih dajatev ali ukrepov. 2. Členi 255 do 259 se smiselno uporabljajo za izvozne deklaracije. Člen 281 1. Kadar se uporabi člen 789, se lahko dopolnilna deklaracija vloži pri carinskem uradu, ki je pristojen v kraju, v katerem ima izvoznik svoj sedež. 2. Kadar ima podizvajalec sedež v drugi državi članici kot izvoznik, se odstavek 1 uporablja samo, kadar se zahtevani podatki izmenjujejo elektronsko v skladu s členom 4d. 3. V nepopolni izvozni deklaraciji je naveden carinski urad, pri katerem se vloži dopolnilna deklaracija. Carinski urad, ki je prejel nepopolno izvozno deklaracijo, podatke o njej posreduje carinskemu uradu, kjer je vložena dopolnilna deklaracija, kot jo določa odstavek 1. 4. V primerih iz odstavka 2 carinski urad, ki je prejel dopolnilno deklaracijo, podatke o njej takoj posreduje carinskemu uradu, kjer je vložena nepopolna izvozna deklaracija.“

33. Odstavek 2 člena 282 se nadomesti z: „2. Poenostavljena deklaracija vsebuje vsaj podrobnosti, ki so za poenostavljeno deklaracijo določeni v Prilogi 30A. Členi 255 do 259 se uporabljajo smiselno.“

34. Člen 285 se nadomesti s: „Člen 285 1. Pooblaščeni izvoznik pred odstranitvijo blaga iz krajev, navedenih v členu 283, izpolni naslednji obveznosti: (a) o tej odstranitvi ustrezno obvesti carinski urad izvoza, tako da vloži poenostavljeno izvozno deklaracijo iz člena 282; (b) carinskim organom da na voljo vse dokumente, ki se zahtevajo pri izvozu blaga. 2. Pooblaščeni izvoznik lahko namesto poenostavljene izvozne deklaracije vloži popolno izvozno deklaracijo. V tem primeru se opusti zahteva po dopolnilni deklaraciji iz člena 76(2) zakonika.“

35. Vstavi se naslednji člen 285a: „Člen 285a 1. Carinski organi lahko pooblaščenega izvoznika oprostijo obveznosti vložitve poenostavljene izvozne deklaracije pri carinskem uradu izvoza za vsako odstranitev blaga. Ta izjema se odobri le, če pooblaščeni izvoznik izpolni naslednje pogoje: (a) carinski urad izvoza obvesti o vsaki odstranitvi, na način in v obliki, kot jo določi ta urad; (b) carinskim organom pred odstranitvijo blaga iz krajev, navedenih v članu 283, predloži ali da na voljo vse podatke, ki se jim zdijo potrebni za učinkovito analizo tveganja; (c) blago vpiše v svoje evidence. Vpis iz točke (c) prvega odstavka se lahko nadomesti s katero koli drugo formalnostjo, ki jo zahtevajo carinski organi in zagotavlja podobno jamstvo. Pri tem vpisu se navede datum, ko se opravi, in potrebne podrobnosti za identifikacijo blaga. 2. V nekaterih posebnih okoliščinah, ki jih upravičujeta narava zadevnega blaga in pospešeni tempo izvoznih dejavnosti, lahko carinski organi do 30. junija 2009 pooblaščenega izvoznika izvzamejo iz zahtev iz točk (a) in (b) prvega odstavka, pod pogojem, da carinskemu uradu izvoza predloži vse informacije, ki se mu zdijo potrebne za to, da lahko po potrebi izvaja svojo pravico do pregleda blaga, preden to blago izstopi. V tem primeru vpis blaga v evidence pooblaščenega izvoznika velja za enakovrednega prepustitvi blaga.“

36. Vstavi se naslednji člen 285b: „Člen 285b 1. Podatki iz točke (a), prvega pododstavka člena 285a(1) se carinskemu uradu izvoza posredujejo do rokov iz členov 592b in 592c. 2. Vpis v evidence iz točke (c), prvega pododstavka člena 285a(1) vključuje podrobnosti za postopek hišnega carinjenja iz Priloge 30A. 3. Carinski organi zagotovijo, da so izpolnjene zahteve iz členov 796a do 796e.“

37. Odstavka 3 in 4 člena 286 se nadomestita z: „3. Pred odpremo blaga pooblaščeni izvoznik izpolniti naslednje zahteve: (a) izvede postopke iz člena 285 ali 285a; (b) na vseh spremnih dokumentih ali drugih nosilcih, ki jih nadomeščajo, navede naslednje podatke: (i) sklicevanje na vpis v svoje evidence; (ii) datum vpisa v evidence iz točke (i); (iii) številko dovoljenja; (iv) ime carinskega urada izdajatelja.“

38. Odstavek 1 člena 287 se nadomesti z: „1. Dovoljenje iz člena 283 določa podrobna pravila za izvajanje postopka, in zlasti: (a) blago, za katero se uporablja; (b) način, kako se izpolnijo pogoji iz člena 285a(1); (c) način in trenutek prepustitve; (d) vsebino kakršnega koli spremnega dokumenta ali nosilca podatkov, ki ga nadomešča, in način njegove potrditve; (e) postopek za predložitev dopolnilne deklaracije in rok, do katerega mora biti vložena. Kadar se uporabljajo členi 796a do 796e, se odobri sprostitev iz točke (c), prvega pododstavka v skladu s členom 796b.“

39. Odstavek 2 člena 288 se nadomesti z: „2. Dokument ali nosilec podatkov iz odstavka 1 vsebuje vsaj podrobnosti iz Priloge 30A za postopek, ki se bo uporabil. Ta dokument ali nosilec podatkov spremlja zahtevek za izvoz. Carinski organi lahko dovolijo, da se ta zahtevek nadomesti s splošno zahtevo, pod pogojem, da je gospodarski subjekt carinskim organom zagotovil informacije, ki jih štejejo za potrebne za učinkovito analizo tveganja in pregled blaga. Splošna zahteva se nanaša na izvozne dejavnosti, ki se izvajajo v določenem obdobju. Deklarant v dokumentu ali na mediju, ki se uporabi za izvoz, navede sklicevanje na dovoljenje.“

40. V členu 289 se doda naslednji odstavek: „Vendar da deklarant podatke, ki so potrebni za učinkovito analizo tveganja in pregled blaga, carinskim organom na voljo še pred iznosom tega blaga.“

41. V člen 313b se vstavi naslednji odstavek 3a: „3a. Kadar je ladjarska družba imetnik potrdila AEO, ki uporablja poenostavitve iz točke (a) ali (c) člena 14a(1), carinski organi zadevnih držav članic preverijo le, ali so zahteve iz odstavka 3(c) in (d) tega člena izpolnjene. Za vse druge zahteve iz tega člena se šteje, da so izpolnjene.“

42. Člen 367 se nadomesti s: „Člen 367 Ta pododdelek se ne uporablja za poenostavljene postopke, značilne za načine prevoza iz člena 372(1)(g).“

43. Člen 368 se črta.

44. V členu 373 se doda naslednji odstavek 3: „3. Kadar je zadevna oseba imetnik potrdila AEO, ki uporablja poenostavitve iz točke (a) ali (c) člena 14a(1), se šteje, da so zahteve iz odstavkov 1(c) in 2(b) tega člena izpolnjene.“

45. V členu 454a se doda naslednji odstavek 5: „5. Kadar je zadevna oseba imetnik potrdila AEO, ki uporablja poenostavitve iz točke (a) ali (c) člena 14a(1), se šteje, da so zahteve iz točke (c), prvega pododstavka odstavka 2 tega člena in člena 373(2)(b) izpolnjene.“

46. Naslov IV dela II se nadomesti z: „IZVEDBENE DOLOČBE V ZVEZI Z IZVOZOM“.

47. V naslovu IV dela II se vstavi naslednje Poglavje 1: „POGLAVJE 1 Splošne določbe za carinske deklaracije Člen 592a Členi 592b do 592f se ne uporabljajo za naslednje blago: (a) električna energija; (b) blago, ki izstopa po cevovodu; (c) pisma, razglednice in tiskovine, tudi na elektronskem nosilcu; (d) blago, ki se giblje v skladu s pravili konvencije Svetovne poštne zveze; (e) blago, zajeto v carinskih deklaracijah, danih s katerim koli drugim dejanjem iz členov 230, 232 in 233; (f) blago v osebni prtljagi potnika; (g) blago, za katero se dovoli ustna deklaracija v skladu s členi 226, 227 in 229(2); (h) blaga zajetega z zvezkoma ATA in CPD; (i) blago, ki se giblje na podlagi obrazca 302, ki ga določa konvencija med pogodbenicami Severnoatlantske pogodbe o statusu njihovih sil, podpisana 19. junija 1951 v Londonu; (j) blago, ki se prevaža na krovu plovil linijskih ladijskih prevozov, ustrezno potrjenih v skladu s členom 313b. Člen 592b 1. Kadar koli je blago, ki zapušča carinsko območje Skupnosti, zajeto v carinski deklaraciji, se ta carinska deklaracija vloži pri pristojnem carinskem uradu, in sicer v naslednjih rokih: (a) za pomorski promet: (i) za tovor v zabojnikih, za katerega se ne uporablja točka (iii) ali (iv): najmanj 24 ur pred natovarjanjem blaga na plovilo, s katerim bo zapustilo carinsko območje Skupnosti; (ii) za razsuti/zbirni tovor: najmanj štiri ure preden zapusti pristanišče na carinskem območju Skupnosti; (iii) pri prevozu med carinskim območjem Skupnosti, razen francoskih prekomorskih departmajev, Azorov, Madeire ali Kanarskih otokov, in Grenlandijo, Ferskimi otoki, Ceuto, Melillo, Norveško, Islandijo, pristanišči v Baltskem morju, Severnem morju, Črnem morju, Sredozemlju ali vsemi pristanišči v Maroku: najmanj dve uri preden zapusti pristanišče na carinskem območju Skupnosti; (iv) pri prevozu, v primerih, ki niso tisti iz točke (iii), med francoskimi prekomorskimi departmaji, Azori, Madeiro, Kanarskimi otoki in ozemlji izven carinskega območja Skupnosti, kadar prevoz traja manj kot 24 ur: najmanj dve uri preden zapusti pristanišče na carinskem območju Skupnosti; (b) za zračni promet najmanj 30 minut pred odhodom z letališča na carinskem območju Skupnosti; (c) za železniški promet in promet po celinskih vodah najmanj dve uri pred odhodom iz carinskega urada izstopa; (d) za cestni promet in promet po celinskih vodah najmanj eno uro pred odhodom iz carinskega urada izstopa; (e) za dobavitelje rezervnih delov in delov za popravila, ki so namenjena vgradnji v ladje in letala zaradi popravila ali vzdrževanja, motornih goriv, maziv in plina, ki so potrebni za delovanje strojev in naprav, ki se uporabljajo na krovu, ter živil za prehrano na krovu najmanj 15 minut pred odhodom prevoznega sredstva iz pristanišča ali z letališča na carinskem območju Skupnosti; (f) kadar se uporablja Uredba Komisije (ES) št. 800/1999, v skladu z njenimi določbami. 2. Kadar se carinska deklaracija ne vloži z uporabo postopka obdelave podatkov, je rok iz točk (a)(iii) in (iv), (b), (c), (d) in (e) odstavka 1 najmanj štiri ure. 3. Če računalniški sistem carinskih organov začasno ne deluje, se še vedno uporabljajo roki iz odstavka 1. Člen 592c 1. V primeru intermodalnega prevoza, ko se blago pretovori z enega prevoznega sredstva na drugega za prevoz izven carinskega območja Skupnosti, rok za vložitev deklaracije ustreza roku, ki se nanaša na prevozno sredstvo, ki zapušča carinsko območje Skupnosti, kot ga določa člen 592b. 2. V primeru kombiniranega prevoza, pri katerem aktivno prevozno sredstvo, ki prečka mejo, zgolj prevaža drugo aktivno prevozno sredstvo, rok za vložitev deklaracije ustreza roku, ki se nanaša na aktivno prevozno sredstvo, ki prečka mejo, kot ga določa člen 592b. Člen 592d 1. Roki iz členov 592b in 592c se ne uporabljajo, kadar mednarodni sporazumi med Skupnostjo in tretjimi državami zahtevajo izmenjavo podatkov iz carinske deklaracije v rokih, drugačnih od tistih iz navedenih členov. 2. Rok v nobenem primeru ni krajši od časa, ki je potreben, da se opravi analiza tveganja, preden blago zapusti carinsko območje Skupnosti. Člen 592e 1. Pristojni carinski urad po prejemu carinske deklaracije in pred prepustitvijo blaga za izvoz izvede ustrezne analize tveganja in carinske kontrole. 2. Blago se lahko prepusti takoj, ko se izvede analiza tveganja in njeni rezultati to dopuščajo. Člen 592f 1. Kadar se ugotovi, da blago, predloženo carini, ni zajeto z deklaracijo, ki bi vsebovala podrobnosti, ki so potrebni za izstopno skupno deklaracijo, oseba, ki dostavi blago ali ki prevzame odgovornost za prevoz blaga izven carinskega območja Skupnosti, takoj vloži carinsko deklaracijo ali izstopno skupno deklaracijo. 2. Če deklarant vloži carinsko deklaracijo po preteku rokov iz členov 592b in 592c, to ne prepreči uporabe kazni, ki jih določa nacionalna zakonodaja. Člen 592g Kadar se blago, ki je v skladu s členom 592a(d) do (j) oproščeno obveznosti, da se zanj do roka iz členov 592b in 592c vloži carinska deklaracija, iznese iz carinskega območja Skupnosti, se analiza tveganja izvede po predložitvi blaga na podlagi carinske deklaracije, ki zajema to blago.“

48. V naslovu IV dela II se naslov Poglavje 1 nadomesti s: „POGLAVJE 2 Trajni izvoz“

49. V poglavju 2 naslova IV dela II se vstavi naslednji člen: „Člen 787 1. Izvozne deklaracije ustrezajo določbam o obliki in podrobnostih iz tega poglavja, členov 279 do 289, Priloge 37 in Priloge 30A. Vložijo se pri pristojnem carinskem uradu z uporabo postopka obdelave podatkov. 2. Carinski organi sprejmejo papirno izvozno deklaracijo na obrazcu, ki ustreza vzorcu iz Prilog 31 do 34 ter vsebuje minimalni seznam podatkov za postopek izvoza iz Priloge 37 in Priloge 30A, le v enem ali obeh naslednjih primerih: (a) računalniški sistem carinskih organov ne deluje; (b) elektronska aplikacija osebe, ki vloži izvozno deklaracijo, ne deluje. 3. Carinski organi sporazumno določijo postopek, ki se izvaja v primerih iz točke (a) odstavka 2. 4. Uporabo papirne izvozne deklaracije iz odstavka 2(b) odobrijo carinski organi. 5. Kadar blago izvažajo potniki, ki nimajo neposrednega dostopa do carinskega računalniškega sistema in tako tudi ne sredstev za vložitev izvozne deklaracije z uporabo postopka obdelave podatkov pri uradu izvoza, carinski organi potniku dovolijo uporabo papirne carinske deklaracije dane na obrazcu, ki ustreza vzorcu iz prilog 31 do 34, in vsebuje minimalni seznam podatkov iz Priloge 37 in Priloge 30A za izvozni postopek. 6. V primerih iz odstavkov 4 in 5 tega člena carinski organi zagotovijo, da se izpolnijo zahteve iz členov 796a do 796e.“

50. Člen 791(2) se črta.

51. Člen 792 se nadomesti s: „Člen 792 1. Kadar se izvozna deklaracija izdela na podlagi enotne upravne listine, se uporabijo izvodi 1, 2 in 3, brez poseganja v člen 207. Carinski urad, pri katerem je bila vložena izvozna deklaracija, žigosa polje A in po potrebi izpolni polje D. Ko ta carinski urad odobri prepustitev blaga, obdrži izvod 1, izvod 2 pošlje statističnemu uradu države članice carinskega urada izvoza in, kadar se ne uporabljajo členi 796a do 796e, vrne izvod 3 zadevni osebi. 2. Kadar se izvozna deklaracija obdela v carinskem uradu izvoza z uporabo postopka obdelave podatkov, se lahko izvod 3 enotne upravne listine nadomesti s spremnim dokumentom, ki se natisne iz računalniškega sistema carinskega organa. Ta dokument vključuje vsaj podatke, ki se zahtevajo za spremno izvozno listino iz člena 796a. Carinski organi lahko deklaranta pooblastijo, da spremni dokument natisne iz svojega računalniškega sistema. 3. Kadar se celotni izvozni postopek izvede na območju ene države članice, lahko ta država članica opusti uporabo izvoda 3 enotne upravne listine ali spremne izvozne listine, če so izpolnjene zahteve iz člena 182b(2) zakonika. 4. Brez poseganja v člene 796a do 796e se v primeru, da carinski predpisi določijo drug dokument, ki bo nadomestil izvod 3 enotne upravne listine, se za ta drugi dokument smiselno uporabljajo določbe tega poglavja.“

52. Vstavita se naslednja člena 792a in 792b: „Člen 792a 1. Kadar blago, ki je bilo prepuščeno za izvoz, ne zapusti carinskega območja Skupnosti, izvoznik ali deklarant o tem takoj obvesti carinski urad izvoza. Kjer je primerno, se izvod 3 enotne upravne listine vrne navedenemu uradu. Carinski urad izvoza razveljavi izvozno deklaracijo. 2. Kadar se v primerih iz člena 793a(6) ali člena 793b zaradi spremembe prevozne pogodbe prevoz, ki bi se moral končati izven carinskega območja Skupnosti, konča na njem, lahko zadevne družbe ali organi spremenjeno pogodbo izvedejo le s soglasjem carinskega urada iz točke (b) drugega pododstavka člena 793(2)(b) ali, v primeru uporabe tranzitnega postopka, s soglasjem urada odhoda. Izvod 3 izvozne deklaracije se vrne carinskemu uradu izvoza, ki razveljavi deklaracijo. Člen 792b 1. Carinski urad izvoza lahko od izvoznika ali deklaranta zahteva, da predloži dokaze, da je blago zapustilo carinsko območje Skupnosti. 2. Kadar po 90 dneh od datuma prepustitve blaga za izvoz blago ni zapustilo carinskega območja Skupnosti ali ni mogoče predložiti zadostnega dokaza o izvozu, se izvozna deklaracija razveljavi. Carinski urad izvoza o tem obvesti izvoznika ali deklaranta.“

53. Člen 793 se nadomesti s: „Člen 793 1. Izvod 3 enotne upravne listine ali spremni dokument iz člena 792(2) in blago, prepuščeno za izvoz, se skupaj predložita carini pri carinskem uradu izstopa. 2. Carinski urad izstopa je zadnji carinski urad, preden blago zapusti carinsko območje Skupnosti. Z odstopanjem od prvega pododstavka je carinski urad izstopa eden izmed naslednjih: (a) pri blagu, ki izstopa po cevovodu, in pri električni energiji urad, ki ga določi država članica, v kateri ima izvoznik sedež; (b) carinski urad, ki je pristojen v kraju, kjer blago v skladu z enotno prevozno pogodbo prevzamejo železniške družbe, poštni organi, letalske družbe ali ladjarske družbe za prevoz izven carinskega območja Skupnosti, pod pogojem, da sta izpolnjena naslednja pogoja: (i) blago bo carinsko območje Skupnosti zapustilo po železnici, pošti, zraku ali morju; (ii) deklarant ali njegov zastopnik zahtevata, da se formalnosti iz člena 793a(2) ali člena 796e(1) izvedejo pri tem uradu.“

54. Vstavijo se naslednji členi 793a, 793b in 793c: „Člen 793a 1. Carinski urad izstopa pred iznosom blaga s carinskega območja Skupnosti izvede ustrezne kontrole, ki temeljijo na tveganju, predvsem zato, da zagotovi, da predloženo blago ustreza navedenemu. Carinski urad izstopa nadzoruje fizični iznos blaga. Kadar je bila izvozna deklaracija vložena pri uradu, ki ni carinski urad izstopa, in so bili podatki poslani v skladu s členom 182b(2) zakonika, lahko carinski urad izstopa upošteva rezultate katere koli kontrole, ki jo je izvedel ta drugi urad. 2. Kadar deklarant v polje 44 vnese ‚RET-EXP‘ ali šifro 30400 ali kako drugače navede svojo željo, da se mu vrne izvod 3, carinski urad izstopa fizični iznos blaga potrdi z zaznamkom na hrbtni strani navedenega izvoda. Ta izvod da osebi, ki ga je predložila, ali posredniku, imenovanemu v izvodu 3, ki ima sedež v okrožju carinskega urada izstopa, da ga vrne deklarantu. Zaznamek je v obliki žiga, na katerem sta razvidna ime carinskega urada izstopa in datum iznosa blaga. 3. V primeru izvoza v več delih prek istega carinskega urada izstopa se naredi zaznamek le za dejansko izvoženo blago. V primeru izvoza v več delih prek več carinskih uradov izstopa carinski urad izvoza ali carinski urad izstopa, pri katerem je bil predložen izvirnik izvoda 3, na ustrezno utemeljeno zahtevo potrdi kopijo izvoda 3 za vsak del zadevnega blaga, da se lahko predloži drugemu carinskemu uradu izstopa. V primerih iz prvega in drugega pododstavka se v originalu izvoda 3 zabeleži ustrezen zaznamek. 4. Kadar se celotni postopek izvoza izvede na območju ene države članice, lahko ta določi, da izvoda 3 ni treba opremiti z zaznamkom. V tem primeru se izvod 3 ne vrne deklarantu. 5. Kadar carinski urad izstopa ugotovi primanjkljaj blaga, to zabeleži kot zaznamek v predloženem izvodu izvozne deklaracije in obvesti carinski urad izvoza. Kadar carinski urad izstopa ugotovi presežek blaga, zavrne iznos blaga, dokler se ne opravijo izvozni postopki. Kadar carinski urad izstopa ugotovi razliko v naravi blaga, zavrne iznos blaga, dokler se ne opravijo izvozne formalnosti, in obvesti carinski urad izvoza. 6. V primerih iz točke (b) drugega pododstavka člena 793(2) carinski urad izvoza opremi izvod 3 izvozne deklaracije z zaznamkom v skladu s členom 793a(2), potem ko je prevozno listino opremil z zaznamkom ‚izvoz‘ in nanjo odtisnil svoj žig. Na izvodu 3 izvozne deklaracije je treba vnesti sklic na prevozno listino in obratno. Kadar lahko v primeru rednega linijskega ladijskega prevoza ali neposrednega prevoza ali letov na destinacije izven carinskega območja Skupnosti subjekti zagotovijo pravilnost postopkov, se zaznamek ‚izvoz‘ in žig na prevozni listini ne zahtevata. Člen 793b 1. V primeru, ko se blago v skladu s tranzitnim postopkom iznese iz carinskega območja Skupnosti ali pošlje carinskemu uradu izstopa, urad odhoda potrdi izvod 3 v skladu s členom 793a(2) in ga vrne osebi iz navedenega člena. Kadar se zahteva spremni dokument, se tudi opremi z navedbo ‚izvoz‘. Na izvodu 3 izvozne deklaracije je treba vnesti sklic na spremni dokument in obratno. Prvi in drugi pododstavek tega člena se ne uporabljata, kadar je odpravljena predložitev blaga pri uradu odhoda iz člena 419(4) in (7) ter člena 434(6) in (9). 2. Zaznamek in vrnitev izvoda 3 iz prvega pododstavka odstavka 1 tega člena se uporabljata tudi za blago, prepuščeno za izvoz, ki ni zajeto v tranzitnem postopku, ampak je poslano carinskemu uradu izstopa, vključenemu v tranzitno deklaracijo v obliki enotnega manifesta iz člena 445 ali člena 448 in določenemu v skladu s členom 445(3)(e) ali členom 448(3)(e). 3. Carinski urad izstopa kontrolira fizični iznos blaga. Člen 793c 1. Kadar se blago v skladu z režimom odloga plačila trošarine iznese iz carinskega območja Skupnosti na podlagi spremnega administrativnega dokumenta iz Uredbe (EGS) št. 2719/92, carinski urad izvoza v skladu s členom 793a(2) potrdi izvod 3 izvozne deklaracije in ga vrne deklarantu, potem ko so bili vsi izvodi spremnega administrativnega dokumenta opremljeni z zaznamkom ‚izvoz‘ in je bil nanje odtisnjen žig iz navedenega člena. Na izvodu 3 izvozne deklaracije je treba vnesti sklic na spremni administrativni dokument in obratno. 2. Carinski urad izstopa nadzoruje fizični iznos blaga in v skladu s členom 19(4) Direktive Sveta 92/12/EGS vrne izvod spremnega administrativnega dokumenta. V primerih iz člena 793a(5) carinski urad izstopa v spremnem administrativnem dokumentu zabeleži ustrezen zaznamek.“

55. Člen 795 se nadomesti s: „Člen 795 1. Kadar je blago zapustilo carinsko območje Skupnosti brez izvozne deklaracije, to deklaracijo naknadno vloži izvoznik pri carinskem uradu, pristojnem v kraju, v katerem ima izvoznik sedež. Uporablja se člen 790. Carinski organi to deklaracijo sprejmejo, če izvoznik predloži eno od naslednjih: (a) sklicevanje na izstopno skupno deklaracijo; (b) zadosten dokaz o vrsti in količini blaga ter okoliščine, v katerih je blago zapustilo carinsko območje Skupnosti. Navedeni urad tudi zagotovi potrditev o iznosu iz člena 793a(2) ali člena 796e(1), če deklarant to zahteva. 2. Naknadno sprejetje izvozne deklaracije s strani carinskih organov ne preprečuje uporabe enega od naslednjih: (a) kazni, predvidenih z nacionalno zakonodajo; (b) posledic ukrepov v okviru skupne kmetijske ali trgovinske politike.“

56. Člen 796 se črta.

57. V naslovu IV dela II se vstavi naslednje Poglavje 3: „POGLAVJE 3 Izmenjava podatkov o izvozu med carinskimi organi z uporabo informacijske tehnologije in računalniških mrež Člen 796a 1. Carinski urad izvoza odobri sprostitev blaga z izdajo spremne izvozne listine deklarantu. Spremna izvozna listina ustreza vzorcu in opombam iz Priloge 45c. 2. Kadar izvozna pošiljka vsebuje več kot en predmet, se spremni izvozni listini priloži seznam predmetov, ki ustreza vzorcu iz Priloge 45d. Ta je sestavni del spremne izvozne listine. 3. Kadar je dovoljeno, se lahko spremna izvozna listina natisne iz računalniškega sistema deklaranta. Člen 796b 1. Ob sprostitvi blaga carinski urad izvoza podatke o izvozu pošlje prijavljenemu carinskemu uradu izstopa z uporabo sporočila ‚evidenca pričakovanega izvoza‘. To sporočilo temelji na podatkih iz izvozne deklaracije, ki jih carinski organi po potrebi ustrezno dopolnijo. 2. Kadar gre blago na več uradov izstopa v obliki več pošiljk, mora za vsako pošiljko obstajati ločeno obvestilo ‚evidenca pričakovanega izvoza‘ in ločena spremna izvozna listina. Člen 796c Carinski organi lahko zahtevajo, da se jim obvestilo o prispetju blaga v carinski urad izstopa pošlje po elektronski poti. V tem primeru spremne izvozne listine carinskim organom ni treba fizično predložiti, pač pa jo obdrži deklarant. Tako obvestilo vsebuje referenčno številko gibanja iz Priloge 45c. Člen 796d 1. Carinski urad izstopa se prepriča, ali predloženo blago ustreza prijavljenemu. Vsak pregled blaga izvede carinski urad izstopa, ki kot podlago za ta pregled uporabi sporočilo ‚evidenca pričakovanega izvoza‘ iz carinskega urada izvoza. Carinski urad izstopa nadzira fizični iznos blaga s carinskega območja Skupnosti. 2. Carinski urad izstopa pošlje sporočilo ‚rezultati izstopa‘ carinskemu uradu izvoza najpozneje na delovni dan po dnevu, ko je blago zapustilo carinsko območje Skupnosti. V primerih, ko to upravičujejo posebne okoliščine, lahko carinski urad izstopa pošlje to sporočilo pozneje. 3. V primeru izvoza v več delih, ko se blago, vključeno v eno sporočilo ‚evidenca pričakovanega izvoza‘, prenese v carinski urad izstopa kot ena pošiljka, vendar pozneje izstopi iz carinskega območja Skupnosti iz tega urada izstopa v več kot ena pošiljka, carinski urad izstopa nadzira fizični iznos blaga in pošlje sporočilo ‚rezultati izstopa‘ šele potem, ko vse blago zapusti carinsko območje Skupnosti. V izrednih okoliščinah, ko se blago, na katerega se nanaša sporočilo ‚evidenca pričakovanega izvoza‘, prenese v carinski urad izstopa v obliki ene pošiljke, vendar pozneje zapusti carinsko območje Skupnosti v več kot eni pošiljk in prek več carinskih uradov izstopa, carinski urad izstopa, kjer je bila pošiljka najprej predložena, ob prejemu ustrezno utemeljene zahteve potrdi izvod spremne izvozne listine za vsak del blaga. Carinski organi to potrditev odobrijo le, če se podatki iz spremne izvozne listine ujemajo s podatki v sporočilu ‚evidenca pričakovanega izvoza‘. Ustrezna kopija spremne izvozne listine in blago se skupaj predložita zadevnemu carinskemu uradu izstopa. Vsak carinski urad izstopa izvod spremne izvozne listine opremi s podatki iz člena 793a(2) in jo vrne carinskemu uradu izstopa, kjer je bila pošiljka najprej predložena. Ta urad pošlje sporočilo ‚rezultati izstopa‘ šele potem, ko je vse blago zapustilo carinsko območje Skupnosti. Člen 796e 1. Po prejemu sporočila ‚rezultati izstopa‘ iz člena 796d(2) carinski urad izvoza deklarantu potrdi fizični iznos blaga z uporabo sporočila ‚obvestilo o izvozu‘ ali v obliki, ki jo ta urad določi v ta namen. 2. Kadar izvoznik ali deklarant v skladu s členom 792a obvesti carinski urad izvoza, da blago, prepuščeno za izvoz, ni in ne bo zapustilo carinskega območja Skupnosti, ali se deklaracija razveljavi v skladu s členom 792b(2), carinski urad izvoza takoj razveljavi izvozno deklaracijo in prijavljeni carinski urad izstopa obvesti o razveljavitvi z uporabo ‚obvestila o preklicu izvoza‘.“

58. V naslovu IV dela II se naslov POGLAVJE 2 nadomesti s: „POGLAVJE 4 Začasni izvoz na podlagi zvezka ATA“

59. Členu 806 se doda naslednja točka (h): „(h) kakršni koli dodatni podatki, potrebni za izstopno skupno deklaracijo, iz Priloge 30A, kadar tako zahteva člen 182c zakonika.“

60. Člena 811 in 814 se črtata.

61. V poglavju 2 naslova V dela II se pred členom 841 vstavi naslednji naslov: „Oddelek 1 Ponovni izvoz“

62. Člen 841 se nadomesti s: „Člen 841 1. Kadar se za ponovni izvoz da carinska deklaracija, se smiselno uporabljajo členi 787 do 796e, brez poseganja v posebne določbe, ki se lahko uporabljajo, ko je zaključen carinski postopek z ekonomskim učinkom, ki se opravi pred ponovnim izvozom. 2. Ko se za ponovni izvoz blaga v okviru začasnega uvoza izda zvezek ATA, se carinska deklaracija lahko vloži pri drugem carinskem uradu, kot je naveden v členu 161(5) zakonika.“

63. Vstavi se naslednji člen 841a: „Člen 841a Kadar za ponovni izvoz ni dana carinska deklaracija, se vloži izstopna skupna deklaracija v skladu s členi 842a do 842e. Če je bila vstopna skupna deklaracija vložena takrat, ko je bilo blago vneseno na carinsko območje Skupnosti, za ponovni izvoz neskupnostnega blaga v naslednjih primerih izstopna skupna deklaracija ni potrebna: (a) blago se ne raztovori s transportnega sredstva, s katerim je prišlo na carinsko območje Skupnosti; (b) blago se na kraju, kjer je raztovorjeno s transportnega sredstva, s katerim je prišlo na carinsko območje Skupnosti, pretovori. Kratkotrajno skladiščenje blaga v povezavi s takšnim pretovarjanjem se šteje za del pretovarjanja. Kontrolni ukrepi upoštevajo posebno naravo položaja.“

64. Pred členom 842 se vstavi naslednji naslov: „Oddelek 2 Uničenje in odstop“

65. V naslovu VI dela II se vstavi naslednje poglavje 1: „POGLAVJE 1 Izstopna skupna deklaracija Člen 842a ▼C2 Kadar blago, ki se iznaša iz carinskega območja Skupnosti, ni zajeto s carinsko deklaracijo se, v skladu s členom 182c zakonika, pri carinskem uradu izstopa, kot je opredeljen v členu 793(2) te uredbe, vloži skupna deklaracija, v nadaljnjem besedilu „izstopna skupna deklaracija“. ▼B Izstopna skupna deklaracija se ne zahteva v naslednjih primerih: (a) v primerih iz člena 592a(a) do (j); (b) kadar se skupnostno blago natovori na carinskem območju Skupnosti za raztovarjanje v drugem pristanišču ali letališču na carinskem območju Skupnosti in se prevaža na plovilu ali letalu, ki se giblje med temi pristanišči ali letališči brez pristanka v katerem koli pristanišču ali na katerem koli letališču zunaj carinskega območja Skupnosti; (c) za blago, ki je v skladu z Dunajsko konvencijo o diplomatskih odnosih z dne 18. aprila 1961, Dunajsko konvencijo o konzularnih odnosih z dne 24. aprila 1963, drugimi konzularnimi konvencijami ali v skladu z Newyorško konvencijo o posebnih misijah z dne 16. decembra 1969 oproščeno plačila dajatev. Člen 842b 1. Izstopna skupna deklaracija se pripravi z uporabo postopka obdelave podatkov, vsebuje pa podrobnosti, ki jih za take deklaracije določa Priloga 30A. Izpolni se v skladu s pojasnjevalnimi opombami iz navedene priloge. Izstopno skupno deklaracijo overi oseba, ki jo izdela. 2. Izstopne skupne deklaracije, ki so v skladu s pogoji iz odstavka 1, carinski organi registrirajo takoj po prejetju. Člen 199(1) se uporablja smiselno. 3. Carinski organi dovolijo vložitev papirne izstopne skupne deklaracije le v naslednjih okoliščinah: (a) računalniški sistem carinskih organov ne deluje; (b) elektronska aplikacija osebe, ki vlaga izstopno skupno deklaracijo, ne deluje. Take papirne skupne deklaracije spremljajo, kadar je potrebno, nakladnice ali drugi komercialni dokumenti in vsebujejo informacije, ki za skupne deklaracije zahteva Priloga 30A. 4. Carinski organi sporazumno določijo postopek, ki se izvaja v primerih iz točke (a), prvega pododstavka odstavka 3. 5. Uporabo papirne izstopne skupne deklaracije iz točke (b), prvega pododstavka odstavka 3 odobrijo carinski organi. Papirno izstopno skupno deklaracijo podpiše oseba, ki jo izdela. Člen 842c 1. V primeru intermodalnega prevoza, ko se blago pretovori z enega prevoznega sredstva na drugo za prevoz izven carinskega območja Skupnosti, rok za vložitev izstopne skupne deklaracije ustreza roku, ki se nanaša na prevozno sredstvo, ki zapušča carinsko območje Skupnosti, kot ga določa člen 842d(1). 2. V primeru kombiniranega prevoza, pri katerem aktivno prevozno sredstvo, ki prečka mejo, zgolj prevaža drugo aktivno prevozno sredstvo, je za vložitev izstopne skupne deklaracije odgovoren upravljavec tega drugega prevoznega sredstva. Rok za vložitev deklaracije ustreza rokom, ki veljajo za različna aktivna prevozna sredstva, ki prečkajo mejo, določeni v členu 842d(1). Člen 842d 1. Izstopna skupna deklaracija se vloži pri uradu izstopa v ustreznih rokih, določenih v členu 592b(1). Člen 592b(2) in (3) se uporablja smiselno. 2. Pristojni carinski urad po vložitvi izstopne skupne deklaracije izvede ustrezne kontrole, ki temeljijo na tveganju, predvsem v varstvene in varnostne namene, pred prepustitvijo blaga za iznos iz Skupnosti, in sicer v obdobju, ki ustreza tistemu med rokom za vložitev deklaracije iz člena 592b za določeno vrsto prevoza in tistemu za natovarjanje ali odhod blaga. Kadar blago, za katero se v skladu s členom 592a(a) do (i) ne zahteva izstopna skupna deklaracija, izstopi s carinskega območja Skupnosti, se analiza tveganja izvede po predložitvi blaga na podlagi dokumentacije ali drugih informacij, ki zajemajo blago. Blago se lahko prepusti za izstop takoj, ko se izvede analiza tveganja. 3. Kadar se ugotovi, da blago, ki je namenjeno za iznos s carinskega območja Skupnosti in za katero se zahteva izstopna skupna deklaracija, ni zajeto s tako deklaracijo, mora oseba, ki dostavi blago ali prevzame odgovornost za prevoz blaga izven carinskega območja Skupnosti, takoj vložiti izstopno skupno deklaracijo. Če oseba vloži izstopno skupno deklaracijo po preteku rokov iz členov 592b in 592c, to ne prepreči uporabe kazni, ki jih določa nacionalna zakonodaja. 4. Kadar carinski organi na podlagi pregledov, ki so jih izvedli, ne morejo odobriti prepustitve blaga za izstop, pristojni carinski urad obvesti osebo, ki je vložila izstopno skupno deklaracijo, in, kadar je to druga oseba, osebo, ki je odgovorna za prevoz blaga izven carinskega območja Skupnosti, da blago ne bo prepuščeno. Tako obvestilo se pošlje v razumnem času po končani analizi tveganja za to blago. Člen 842e 1. Roki iz člena 842d(1) se ne uporabljajo, kadar mednarodni sporazumi med Skupnostjo in tretjimi državami zahtevajo izmenjavo podatkov iz carinske deklaracije v rokih, drugačnih od tistih iz navedenega člena. 2. Rok v nobenem primeru ni krajši od časa, ki je potreben, da se opravi analiza tveganja, preden blago zapusti carinsko območje Skupnosti.“

66. Pred členom 843 se vstavi naslednji naslov: „POGLAVJE 2 Začasni izvoz“

67. Pred členom 843(1) se beseda „Naslov“ nadomesti z besedo „POGLAVJE“.

68. Vstavi se naslednji člen 865a: „Člen 865a Kadar je bila vstopna skupna deklaracija spremenjena in ravnanje zadevne osebe ne kaže na goljufivo delovanje, ne nastane carinski dolg na podlagi člena 202 zakonika zaradi nezakonitega vnosa blaga, ki pred spremembo deklaracije ni bilo pravilno prijavljeno.“

69. V členu 915 se črta tretji pododstavek.

70. Vstavi se Priloga 1C, kot jo določa Priloga I k tej uredbi.

71. Vstavi se Priloga 1D, kot jo določa Priloga II k tej uredbi.

72. Vstavi se Priloga 30A, kot jo določa Priloga III k tej uredbi.

73. Vstavi se Priloga 45c, kot jo določa Priloga IV k tej uredbi.

74. Vstavi se Priloga 45d, kot jo določa Priloga V k tej uredbi.

Člen 2

V prehodnem obdobju 24 mesecev, ki se prične 1. januarja 2008, se rok za izdajo potrdila AEO iz prvega stavka člena 14o(2) podaljša na 300 koledarskih dni, rok za obvestilo o zahtevku iz člena 14l(1) se podaljša na 10 delovnih dni, rok za posredovanje informacij iz člena 14l(2) se podaljša na 70 koledarskih dni, rok za posvetovanje iz člena 14m(1) pa se podaljša na 120 koledarskih dni.

Člen 3

1. Ta uredba začne veljati sedmi dan po objavi v Uradnem listu Evropske unije.

2. Točka (3), razen v kolikor se nanaša na odstavka 2 in 3 člena 14b in točke (23), (25), (28), (41), (44), (45), (70) in (71) člena 1 se uporabljajo od 1. januarja 2008.

3. Točka (3), v kolikor se nanaša na odstavka 2 in 3 člena 14b, in točke (4) do (16), (18), (19), (21), (22), (24), (26), (27), (29), (30), (32), (33), (36), (39), (46) do (49), (55), (59), (60), (63), (65) do (68) in (72) člena 1 se uporabljajo od 1. julija 2009.

Ta uredba je v celoti zavezujoča in se neposredno uporablja v vseh državah članicah.









PRILOGA I









„PRILOGA 1C

Pojasnjevalne opombe

1. Vložnik : Vpiše se polno ime gospodarskega subjekta vložnika.

2. Pravni status : Vpiše se pravni status, kot je naveden v dokumentu o ustanovitvi.

3. Datum ustanovitve : Vpiše se – s številkami – dan, mesec in leto ustanovitve.

4. Naslov kraja, kjer je bil subjekt ustanovljen : Vpiše se polni naslov kraja, kjer je bil subjekt ustanovljen, vključno z državo.

5. Lokacija glavne poslovne enote podjetja : Vpiše se polni naslov poslovne enote podjetja, v kateri se izvajajo glavne dejavnosti.

6. Kontaktna oseba : Navedejo se polno ime, telefonska številka, številka telefaksa in e-pošta kontaktne osebe, ki ste jo imenovali v vašem podjetju in na katero se obrnejo carinski organi pri preučevanju zahtevka.

7. Korespondenčni naslov : Vpiše se le, če se razlikuje od naslova kraja, kjer je bil subjekt ustanovljen.

8., 9. in 10. Identifikacijska številka za DDV, identifikacijska številka gospodarskega subjekta in uradna registrska številka : Vpišejo se zahtevane številke. Identifikacijska številka gospodarskega subjekta je identifikacijska številka, registrirana p